
Ráno prvého septembra 1939 bolo pekné a teplé. Na uliciach Berlína sa od skorého rána zhromažďovali húfy ľudí. Obliehali novinové stánky a kupovali si historické mimoriadne vydanie veľkej führerovej reči, v ktorej zdôvodňoval svoje rozhodnutie zaútočiť na Poľsko; iné početné skupiny stáli pod pouličnými ampliónmi, ktoré reprodukovali prvé víťazné frontové zprávy.
Armády generálov Bočka, Lista, Reichenaua a Kleista prekročili pred svitaním poľsko-nemecké hranice. Poliaci ustupovali na celom fronte, s výnimkou pár pohraničných bodov, ktoré sa hrdinsky a s vypätím všetkých síl bránili. Druhá svetová vojna sa začala.
Toho istého rána pomenši, bezchybne oblečený muž v šedom obleku pomaly šiel po Wilhelmstrasse, vôbec si nevšímajúc mimoriadne hlučné zástupy ľudí. Nerozmýšľal o udalostiach, ktoré sa okolo neho odohrávali. Bledá, nehybná tvár neprezrádzala nič z toho, čo vnútorne prežíval.
Až keď tento muž došiel pod mohutnú budovu ríšskeho kancelárstva, objavil sa na jeho ústach slabý úsmev. Bez váhania stúpal po širokých granitových schodoch. Okolo skamenelej stráže prešiel bez toho, aby ho zadržali, a zmizol v tmavej chodbe. Keby pozorovateľ zvonku mohol zrakom preniknúť cez tie hrubizné múry, veľmi by ho prekvapilo, že dôstojník SS pred führerovou pracovňou zmeravel v partajnom pozdrave.
– Heil Hitler, Herr Admirál!
Ten pomenší muž v civilnom obleku bol dnes menovaný za admirála a prišiel sa osobne poďakovať Hitlerovi za nomináciu. V pochmúrnej budove ríšskeho kancelárstva, medzi predstaviteľmi generality a osobnosťami z najbližšieho Hitlerovho kruhu sa tento človek cítil ako doma, na Shlachtsee.
Bol to admirál Walier Wilhelm Canaris osobne. Vnuk gréckych emigrantov, bývalý dôstojník cisárskeho loďstva, ktorý spojac svoj osud a svoje osobné plány s politikou NSDAP, dopracoval sa až na šéfa nemeckej výzvednej služby – abwehru
.
Admirál Canaris, šéf nemeckej špionážnej služby v rokoch 1935-1944, bol nesporne jednou z najzáhadnejších postáv 20. storočia.
Okrem jeho najbližších spolupracovníkov ho nikto naozaj dobre nepoznal. Canaris si uvedomoval, že popularita znamená koniec vyzvedačskej kariéry. Preto sa aj dôsledne vyhýbal oficiálnym vystúpeniam. Nikdy sa nezúčastňoval schôdzí a verejných zhromaždení, nehovoril do rozhlasu a nedovolil, aby jeho fotografie uverejnili v tlači, aj keď iní vysokí vojenskí hodnostári sa pre svoju popularitu nechávali ochotne fotografovať.
Z fotografií, ktoré sa zachovali z čias, kedy Canaris stál na čele abwehru, sa na nás díva zavalitý muž sviežej, dobromyseľnej tváre, s vypuklými svetlými očami a šedivými vlasmi.
Mienky o ňom sa veľmi rozchádzajú. Jedni tvrdia, že bol človekom bez akýchkoľvek škrupúľ a ľudských citov, celkom oddaný hitlerovskej ideológii, iní – že bol idealistom a zarytým Hitlerovým odporcom.
Kto bol naozaj tento človek, ktorý po mnohé roky stál na čele hitlerovskej vojenskej výzvednej služby, ktorý bol jej motorom a dušou?
Vlastenec, či zradca? Hitlerov zástanca, alebo jeho oponent? Idealista, či človek bez škrupúľ – intrigán?
Prvá etapa
Začiatky Canarisovej špionážnej kariéry, podobne ako celý jeho život, sa hemžili intrigami a tajomnými udalosťami. Narodil sa neďaleko Dortmundu v rodine priemyselníka. Po skončení vojenskej námornej školy v Kolíne nalodili mladého, novopečeného ašpiranta cisárskeho vojenského námorníctva spolu s viacerými jeho priateľmi na krížnik „Bremen“. Táto lodi brázdila ďaleké vody Strednej a Južnej Ameriky, chrániac životy a majetky nemeckých občanov pred „výčinmi“ revolucionárov. Nadanie a ambície mladého ašpiranta cisárskeho námorníctva, ako aj ľahkosť, s akou sa vedel každej situácii prispôsobiť, mu rýchle priniesli uznanie predstavených aj vytúžené povýšenie. Už o rok sa stáva poručíkom – pomocníkom veliteľa krížnika „Bremen“. Dlhší pobyt na vodách medzi oboma Amerikami poskytol Canarisovi mimoriadnu príležitosť dokonale preštudoval: príčiny politických udalostí, ktoré v tom čase otriasli štátmi Latinskej Ameriky. Svoje osobné kontakty využil na spoznanie histórie, jazykov, kultúry a zvykov týchto krajín. Zišlo sa mu to neskôr v jeho špionážnej kariére. Počas pobytu na západnej pologuli zúčastnil sa z príkazu cisárskeho ministerstva zahraničia niekoľkých tajných diplomatických misií, v ktorých sa prvý raz prejavil jeho talent špióna a intrigána. Jeho pomocou sa vláde jednej z juhoamerických republík podaril komplikovaný politický ťah, za čo bol Canaris vyznamenaný radom Bolivara. Dôstojníci cisárskeho námorníctva ho neskôr charakterizovali ako menej dobrého námorníka, ale zato tým lepšieho intrigána, a aj Dönitz v Norimberku vyhlásil, že nikdy nebol presvedčený o námorníckych schopnostiach Canarisa, a keby mu bol mal zveriť velenie na lodi, bol by to urobil s veľkou obavou.
Vďaka nezvyčajnej zručnosti a opatrnosti v diplomatickom konaní získal Canaris povesť človeka, ktorého možno poveriť hocijakým – aj tým najdelikátnejším poslaním. Pri výkone diplomatických alebo výzvedných poslaní vedel sa Canaris s nesmiernou ľahkosťou zbaviť akýchkoľvek náznakov ľudskosti – všetko v záujme cisárskeho Nemecka.
Jeho vypočítavý a precízny um vedel dokonale držať na uzde všetky city. V kruhu svojich najbližších a známych často opakoval, že jeho vlastná morálka spočíva v tom, že ju vôbec nemá. – Aspoň nemám nikdy výčitky svedomia, – povedal raz svojmu veliteľovi lode „Bremen“. Tieto črty uňho dominovali po celý život.
Po skončení služby na vodách Južnej a Strednej Ameriky vracia sa Canaris do Nemecka. Pridelili ho k veliteľstvu divízie torpédoborcov so základňou na brehoch Severného mora. Dlho sa tu však nezohrial. Jeho velitelia naň pamätajú a vidia v ňom najsúcejšiu osobu pre splnenie niekoľkých závažných, rúškom tajomstva zahalených akcií na Balkáne, ktoré dostala za úlohu námorná výzvedná služba.
Krátko nato ho už vidíme na krížniku „Dresden“ v blízkosti Stredozemného mora. Nevie sa presne, čím sa vtedy Canaris zaoberal. Môžeme však predpokladať, že bol vo svojom živle a kul úklady proti Srbom a Čiernohorcom, dodávajúc zbrane tureckým teroristom. Krížnik „Dresden“ plával pozdĺž dalmátskeho pobrežia a nocami sa približoval k opusteným zátokám. Tu sa náklady tajomných debien vyloďovali a na palubu krížnika nastupovali postavy so zahalenými tvárami. Títo hostia dlho do noci konferovali s poručíkom Wilhelmom Canarisom. Pred úsvitom opúšťali tajomní hostia loď a „Dresden“ sa rýchlo vzďaľoval z teritoriálnych vôd Srbska.
Roku 1913 odišiel „Dresden“ po krátkom pobyte v Nemecku do Vera Cruz, kde vystriedal [image: image3.png]R 3

službukonajúci krížnik „Bremen“. Veliteľ lode „Dresden“ kapitán Koehler, ktorého veliteľstvo cisárskeho námorníctva ako aj ministerstvo zahraničia poverilo zvláštnym politickým poslaním v Mexiku, rýchle postrehol, že jeho prvý dôstojník dokonale ovláda španielčinu, dobre pozná miestne zvyky a že mu môže byť veľmi užitočným pomocníkom pri splnení zverenej akcie.
V Mexiku vypukla revolúcia. Vládne vojská prezidenta Huerta viedli urputné boje s povstalcami o prístav a mesto Tampico, ležiace nad riekou rovnakého mena. Krížnik „Dresden“ zakotvil na rieke v blízkosti tohto mesta, aby mohol lepšie pozorovať vývoj udalostí. Neďaleko tejto nemeckej lode nachádzali sa aj vojenské jednotky Spojených štátov, Veľkej Británie a Španielska, ktoré mali chrániť životy a majetky svojich štátnych občanov proti možným výčinom vojakov bojujúcich strán.
Jedného dňa večer, keď okolo mesta zúrili ťažké boje, prišiel na loď parlamentár povstaleckých vojsk s ultimátom všetkým veliteľom cudzích lodí, kotviacich na rieke Tampico, okamžite vyplávať na more. Ak sa tak nestane, povstalci hrozili, že zaplavia rieku horúcou ropou, ktorú vypustia z prístavných cisterien.
– Sme rozhodnutí nepripustiť zasahovanie do našich vnútorných‘ záležitostí, – vyhlásil parlamentár povstaleckých vojsk veliteľovi Koehlerovi. – Ak „Dresden“ do dvanástich hodín neopustí teritoriálne vody Mexika, padne zodpovednosť za dôsledky, ktoré z toho vyplynú, na vás, ako na veliteľa lode.
Na Koehlera táto hrozba veľmi nezapôsobila. Canaris dostal rozkaz „buntošníka“ náležíte poučiť.
– Ste zatknutý, – oznámil parlamentárovi. – Ocitnúc sa na palube krížnika cisárskeho Nemecka, dopustili ste sa urážky štátu, ktorý máme česť v týchto vodách reprezentovať.
– Nepovedal som nič urážlivého, – bránil sa parlamentár. – Okrem toho chcel som pripomenúť, že podľa medzinárodného práva požívam imunitu a osobnú nedotknuteľnosť…

– Doteraz neviem o tom, že by vláda Nemeckej ríše uznala veliteľstvo povstalcov za legálnu vládu, – odpovedal Canaris. – Pre mňa ste obyčajným banditom, ktorý patrí pred vojenský súd.
Tej istej noci na Canarisov rozkaz parlamentára zastrelili a jeho telo hodili do vody.
– Som zástancom rýchleho rozhodovania, – priznal potom Canaris v rozhovore s veliteľom Koehlerom. – Naším cieľom je zasiať psychózu strachu všade tam, kde sa objavíme.
Na druhý deň všetky lode opustili vody Tampica, zostal tam jedine „Dresden“. Oficiálne zprávy nemeckého cisárskeho námorníctva o tomto incidente mlčia. Je však známe, že krížnik „Dresden“ celkom brutálne zasahoval do vnútorných záležitostí Mexika a ohňom svojich diel pomáhal vládnym vojskám pri potláčaní povstania. Táto pomoc však nebola účinná. V júni 1914 povstalci zvíťazili a vláda prezidenta Huerta padla. Canaris dostal za úlohu pomôcť prezidentovi ujsť z krajiny. Canaris, preoblečený za miestneho plantážnika, pobral sa s niekoľkými svojimi ľuďmi na pevninu, a to rovno k miestu, kde sa skrýval Huerta. Pomohol mu dostať sa na palubu krížnika „Dresden“, ktorý potom okamžite zodvihol kotvy a odplával aj s prezidentom na Jamajku.
Po ukončení tejto akcie vyplával „Dresden“ do vôd Haiti, aby sa tu stretol s krížnikom „Karlsruhe“, ktorý mal po ňom prevziať službu v tomto rajóne. „Dresden“ sa vracal do Nemecka, ale na ceste domov ho na šírom mori zastihla zpráva o vypuknutí prvej svetovej vojny.
Kapitán Koehler sa po porade s Canarisom rozhodol zostať na mori a viesť pirátsku vojnu proti spojeneckým lodiam. Avšak okrem toho, že potopili niekoľko menších lodí a strážnych člnov, pozoruhodnejšie úspechy nedosiahli. Situácia krížnika, odtrhnutého od materskej základne, začínala byť kritická, lebo zásoby paliva sa pomaly, ale iste vyčerpávali. V septembri roku 1914 sa „Dresdenu“ predsa celkom nečakane podarila spojiť sa v blízkosti Veľkonočných ostrovov so silným loďstvom admirála von Speeho a spolu s ním sa zúčastniť námornej bitky pod Coronelom, v ktorej britská flotila utrpela ťažkú porážku. Britská admiralila robila, čo mohla, aby sa pomstila za porážku, aby ju odčinila, a tak zachránila prestíž Royal Navy.
8. decembra 1914 sa britským námorným silám aj podarilo prekvapiť lode admirála von Speeho v blízkosti Falklaudských ostrovov a zasadiť im zdrvujúci úder. V tejto bitke sa zachránil len jediný nemecký krížnik, a bol to práve „Dresden“. Celú zimu unikal „Dresden“ britským lodiam, ukrývajúc sa v zátokách a fjordoch Ohnivej zeme. Zásoby pohonných hmôt aj potravy sa však opäť míňali a krížnik „Dresden“ bol prinútený opustiť svoju bezpečnú skrýšu a hľadať akékoľvek východisko pre doplnenie svojich zásob. Konečne našla loď útočište v jednom z čílskych prístavov. Neďaleko Masa Tierra sa však britskému krížniku „Glasgow“ podarilo objavil „Dresden“. Zhodou okolností bol „Glasgow“ jediným krížnikom, ktorý vyviazol celý z pohromy britskej flotily pod Coronelom.
Veliteľ Koehler pochopil beznádejnosť situácie a poveril Canarisa rokovať s veliteľom britského krížnika. Canaris priplával na malom člne k nepriateľskej lodi a s namysleným sebavedomím upozornil veliteľa „Glasgowa“ Luceho na to, že „Dresden“ sa nachádza vo výsostných vodách Chile a že jeho ostreľovanie a zničenie by bolo v príkrom rozpore s medzinárodným právom. Tento Canarisov „diplomatický“ ťah sa však u flegmatického Angličana nestretol s ohlasom presne tak, ako onoho času nenašiel porozumenie povstalecký parlamentár na rieke Tampico.

– Mám rozkaz zničiť „Dresden“ kdekoľvek ho stretnem, a tento rozkaz aj splním. Všetko ostatné bude vecou diplomatického rokovania medzi Veľkou Britániou a Chile, – vyhlásil odmerane Luce.
Canaris odišiel z krížnika „Glasgow“ s britským ultimátom, ktoré prikazovalo posádke „Dresden“ okamžite opustiť loď. Bola to prvá porážka, prvý vážnejší neúspech v doterajšej Canarisovej kariére. Veľmi sa však mýlil, keď predpokladal, že to bol i posledný neúspech.
Po potopení „Dresdenu“ internovala čílska vláda Canarisa spolu s celou posádkou na ostrove Quiriquina. Porovnávajúc svoj osud s osudom spolubojovníkov, ktorí hynuli na frontoch, považoval Canaris svoju nečinnosť v internačnom tábore za nehodnú cti pruského dôstojníka. Preto sa rozhodol pri prvej príležitosti ujsť. Podobne ako on rozmýšľali aj iní spoluinternovaní, ale ani jeden z nich nemal odvahu svoje predsavzatie aj uskutočniť.
Zaiste zostane navždy tajomstvom, ako sa Canarisovi podarilo dostať zo silne stráženého ostrova na pevninu, prejsť naprieč územím Chile a prekročiť Andy. No na Vianoce roku 1915 ho už vidíme ako hosťa nemeckého emigranta von Bülowa v Argentíne. Jeho pomocou sa Canarisovi podarilo dostať do Buenos Aires, odkiaľ sa chcel preplaviť do Európy.
Za svojho pobytu v Argentíne vystupoval Canaris ako čílsky obchodník Reed Rossas, ktorý cestuje do Holandska prevziať železné rúry a železničné koľajnice. Jeho čílsky pas, vystavený na toto meno, bol platný a autentický. Existuje vieryhodné podozrenie, že Canaris sa tohto pasu zmocnil na ceste vlakom z Valparaisa do istej pohraničnej stanice. Vo vlaku sa – vraj celkom náhodou – zoznámil s mladým obchodníkom Reedom Rossasom, ktorý sa na neho veľmi podobal. Vtedy prišiel na „geniálny“ nápad, ktorý sa aj ihneď rozhodol uskutočniť. Využil priaznivú náhodu, že boli v kupé sami, zavraždil svojho spolucestujúceho, privlastnil si všetky jeho doklady, obral ho aj o peniaze a mŕtvolu vyhodil oknom do priepasti. Dokonalá znalosť španielčiny, miestnych zvykov a kultúry domorodcov mu umožnili úplne sa vžiť a voľne sa pohybovať v novej úlohe.
Vďaka tomu Canaris nadviazal na lodi cestou do Európy známosť s niekoľkými Angličanmi, ktorí v presvedčení, že majú do činenia s ozajstným čílskym štátnym občanom – pozvali ho na návštevu do Anglicka. Canaris toto pozvanie, samozrejme, okamžite prijal a svoj pobyt v tejto krajine využil na získanie mnohých informácií pre seba ako špióna. Výzvednú službu vykonával v Anglicku na vlastnú päsť, lebo v tom čase ešte nebol s nikým v spojení.
V špionážnej službe
Úspechy, aké Canaris zožal pri mnohých tajných poslaniach, vydarený útek z Chile a samostatná výzvedná činnosť na území Veľkej Británie upozornili naňho vtedajšieho šéfa nemeckej špionážnej služby plukovníka Waltera Nicolaia.
Pozval si Canarisa k sebe do úradu a ponúkol mu, aby vstúpil do špionážnej služby a súčasne prevzal mimoriadne dôležitú výzvednú misiu v Spojených štátoch. Canaris ponuku bez rozmýšľania prijal, veď ju už dávno očakával. Bol totiž presvedčený, že jeho nadanie nemohlo zostať dlho bez povšimnutia.
Plukovník Nicolai mal dobrý nos. Po krátkom preškolení odcestoval Canaris do New Yorku ako emigrant – poľský žid z okolia Varšavy, menom Otto Seliger. V amerických a kanadských špionážnych archívoch nachádza sa veľa zaujímavého materiálu, týkajúceho sa diverzantskej a špionážnej činnosti pána Seligera v týchto štátoch. Zachoval sa aj materiál americkej kontrašpionáže z tohto obdobia, v ktorom je reč o nejakom Mojžišovi Meerberovi, ktorý pod osobným vedením von Papena sa veľmi húževnate zaujímal o produkciu zbrojárskych podnikov v USA. Keď americká kontrašpionáž začala hľadať Meerbera – po tom, čo vyhodil do povetria zbrojovku „Canadian Car Co“ – začala Canarisovi horieť pôda pod nohami. Dôstojníci americkej kontrašpionáže, ktorí viedli vyšetrovanie, totiž rýchle objavili, že Meerber a Seliger je tá istá osoba, ako aj to, kto sa za týmito priezviskami skutočne skrýva. Canarisovi nezostávalo nič iného, ako čo najrýchlejšie ujsť z USA do Nemecka. Na panamskej lodi opustil potajomky Spojené štáty a vracal sa do svojej vlasti. Nebolo mu však súdené zostať v nej dlho.
Plukovník Nicolai mal už dávno v úmysle vybudovať zvláštnu výzvednú sieť v Španielsku, ktorá by pozorovala pohyby vojsk v susednom Francúzsku. Canaris, bohatý na špionážne skúsenosti, bol najsúcejšou osobou pre funkciu veliteľa siete. V lete roku 1916 sa s Canarisom stretávame už v Španielsku. Madrid bol v tom čase centrom politického a vojenského špionážneho diania v Európe. Španielsko, obdobne ako Švajčiarsko, zohralo mimoriadne dôležitú úlohu v plánoch nemeckého abwehru, keďže mu umožňovalo veľmi výhodné pozorovanie politických a vojenských udalostí, odohrávajúcich sa vo Francúzsku, ako aj pohyb obchodných a vojenských lodí spojencov v Gibraltarskej úžine.
Nemecký vojenský atašé v Španielsku plukovník Kelle vysielal svojich agentov do Francúzska a Veľkej Británie, aby tam zbierali potrebné informácie pre abwehr. Námorný atašé Nemecka sledoval súčasne prostredníctvom svojich ľudí pohyby Royal Navy a organizoval diverzantské akcie na britskej vojenskej základni v Gibraltari. S výzvednou činnosťou oboch týchto atašé nemal Canaris nič spoločného. Úloha, ktorou ho poveril plukovník Nicolai, bola celkom iná. Mal, vystupujúc naďalej v úlohe čílskeho občana Reeda Rossasa, zorganizovať na území Španielska prísne tajnú nemeckú špionážnu sieť, ktorá by plnila celkom zvláštne a mimoriadne závažné špionážne poslania…

Ako majiteľ čílskeho pasu nevzbudzoval Canaris podozrenie u francúzskych a britských kontrašpionážnych agentov. Preto sa mu aj pomerne ľahko a rýchle podarilo nadviazať potrebné konexie a zorganizovať tajnú špionážnu sieť, ktorej akčný rádius sa rozšíril aj na celé územie susedného Francúzska. Z bezpečnostných dôvodov sa nestýkal s nemeckým vyslanectvom na ulici Calle Costelana. Jediný, s kým udržiaval kontakt, bol tajomník vyslanectva barón Eberhardt von Stohrer, súčasne aj splnomocnenec plukovníka Nicolaia pre Francúzsko a Španielsko.
Canaris bol častým hosťom v „Trocadere“, kde sa stretával so svojimi agentami, pôsobiacimi vo Francúzsku. Tento nočný lokál bol široko-ďaleko známy svojou mimoriadne kvalitnou kuchyňou, výbornými vinami a exotickými tanečnicami.
Jedného dňa prišiel Canaris ako obvykle do „Trocadera“, aby sa tu zišiel so svojím najlepším agentom Juanom M., ktorý sa práve vrátil z Francúzska a mal mu odovzdať veľmi cenné špionážne informácie. Juana M. agenti spojeneckej kontrašpionáže nepoznali a rovnako ako Canarisa, ani jeho neupodozrievali. Preto sa s ním mohol bez obáv stretnúť vo verejnom lokáli.
Práve popíjali svoj martell, keď svetlá postupne zhasínali a na parket vyšla tanečnica, ožiarená bledozeleným kužeľom reflektora. Jej krásne tmavé telo bolo zahalené len do tenkej priesvitnej látky.
– Pozrite, aká nádherná žena, – povedal Canaris Juanovi, ukazujúc na tanečnicu.
Hudba spustila nejakú orientálnu melódiu. Tanečnica tancovala, jej pohyby boli stále rýchlejšie a elastickejšie.
– Mata Hari, hviezda východu, najkrajšia žena na svete, – hlásil s pompou konferencier.
– Prenádherná, – usúdil Canaris. – Koľko šarmu a orientálnej zmyselnosti je v každom jej pohybe! Dal by som veľa za to, keby som sa s ňou mohol zoznámiť.
– Oh, to nie je také ťažké, – odvetil Juan. – Po vystúpení ju poprosím, aby prišla k nášmu stolu.
– Nebude to faux pas
?
– Ale kdeže! Tu je to zvykom. Spravím vám to.
Margaréta Gertruda Zelle mala tmavú pleť, exotický výzor, bohatú minulosť a bola skutočne nadanou tanečnicou. Dcéra holandského plantážnika narodila sa na Jáve a vystupovala pod pseudonymom Mata Hari, čo po arabsky znamená „oko úsvitu“. Keď ju Canaris po prvý raz uvidel v „Trocadere“, bola to práve jej premiéra v Madride.
Po skončení programu jej Juan predstavil Canarisa.
– Reed Rossas, bohatý čílsky obchodník…

Mata Hari si so záujmom prezrela novú známosť. Bol nízkej postavy, skôr nepekný, ale výraz v tvárí prezrádzal niečo zvláštneho, čo ju upútalo.
Sebaistý a odmeraný spôsob vystupovania Reeda Rossasa spravil na zmyselnú a exaltovanú tanečnicu veľký dojem. Ľudia oplývajúci peniazmi jej vždy imponovali a Reed Rossas patril k tým, pre ktorých tisíce pesiet nič neznamenalo.
Po spoločnej večeri a po niekoľkých fľašiach vybraného vína vedela už Mata Hari naisto, že sama prozreteľnosť jej postavila tohto čílskeho kupca do cesty. Canaris jej priamo povedal, že ho očarila, a bez okolkov jej ponúkol, aby sa stala jeho priateľkou.
V „Trocadere“ začatý flirt sa ešte tej istej noci premenil na milostný pomer. Canaris a Mata Hari sa navzájom dokonale dopĺňali. Obaja boli mimoriadne ambiciózni a túžili po rýchlej a závratnej kariére, ktorej boli ochotní obetovať všetko, ba riskovať aj životy.
Canaris, ktorý dovtedy nemal žiadne hlbšie vzťahy k ženám, začal sa peknou tanečnicou vážne zaoberať. Avšak na pohľad nikým nerušené šťastie nemalo dlho trvať.
Canarisov priamy predstavený barón von Stohrer žiadal na príkaz plukovníka Nicolaia bezodkladne vyslať do Paríža špióna-ženu. Jej úlohou malo byť získať dôležité výzvedné informácie priamo od vysokých dôstojníkov francúzskeho generálneho štábu. Canarisovi nebolo treba dlho rozmýšľať nad kandidátom. Mata Hari bola pre túto úlohu ako stvorená. City, ktoré ho k nej viazali, neboli až také silné, aby mohli prekážať. Canaris si bol celkom istý jej láskou a bol presvedčený, že Mata Hari zverené tajomstvá nikdy neprezradí. Tanečnica skutočne bez váhania súhlasila a ponuku Reeda Rossasa prijala. Spolupráca s nemeckou výzvednou službou jej otvárala perspektívu bohatstva. Podľa Canarisových direktív mala ihneď po príchode do Paríža vystupovať v „Moulin Rouge“ a využiť tak možnosť nadviazať známosti s francúzskymi politikmi a štábnymi dôstojníkmi, stálymi hosťami tohto kabaretu.
Krása a úspech, aký mala u mužov, boli zárukou, že sa ako špeciálny tajný agent nemeckej výzvednej služby (krycie meno H-21) výborne uplatní. Mata Hari nesklamala nádeje svojho milenca a šéfa.
Keď prišla do Paríža a získala angažmá v „Moulin Rouge“, vedela vďaka novým známostiam s politikmi a vysokými dôstojníkmi o všetkom, čo zaujímalo nemeckú výzvednú službu. Získané informácie posielala do Holandska, kde bola bunka nemeckého generálneho štábu Sekcia III B
.
V pasci
Canaris sa predsa len mýlil, keď sa domnieval, že spojenecká kontrašpionážna služba si jeho výzvednú činnosť na území Španielska nevšimla. Už tri mesiace po jeho príchode do tejto krajiny podal jeden z britských agentov, pôsobiacich v Madride, hlásenie svojim predstaveným o istom občanovi čílskeho pôvodu, ktorého chovanie a spôsob života sa mu zdali podozrivé. Od tejto chvíle tykadlá Secret Service neprestajne sledovali každý pohyb domnelého pána Reeda Rossasa.
Informácie, ktoré obstarávala Mata Hari, si získali uznanie plukovníka Nicolaia. Majúc v úmysle reorganizovať nemecký špionážny systém vo Francúzsku, povolal Canarisa k sebe do Berlína na konzultáciu.
– Volajú vás do Berlína, – povedal von Stohrer Canarisovi pri stretnutí v jednom z tajných bytov na predmestí Madridu. – Nicolai vás chce poveriť dajakým novým dôležitým poslaním. Ale podľa mojej mienky by ste mali s cestou trochu počkať. Môj agent, ktorý súčasne pracuje aj pre Angličanov a je pre ich výzvednú službu žriedlom falošných informácií, mi hlásil, že sa o vás veľmi zaujímajú. Bojím sa, aby sa vám niečo zlého neprihodilo.

Napriek tomuto varovaniu sa Canaris predsa len pustil na cestu. Nechcel si nechať ujsť príležitosť cestovať do Nemecka a odtiaľ potom do Holandska, kde by sa mohol stretnúť so svojou milenkou, ktorá ta mala dôjsť z Paríža.
Čílsky pas sa mu opäť osvedčil. Simuloval tuberkulózu a rozchýril, že sa ide liečiť do Švajčiarska. A tak Canaris v spoločnosti istého jezuitského kňaza Lateneux, tiež nemeckého agenta, opustil Španielsko. Chceli cestovať cez Taliansko a Švajčiarsko.
Na švajčiarskej hranici, na stanici Dotnodossala, obidvoch cestujúcich zadržali však agenti talianskej výzvednej služby. Talianov zavčasu informovala o ceste dvoch nemeckých špiónov britská spojovacia bunka.
Canarisa i kňaza okamžite uväznili a podrobili systematickému výsluchu. Ani jeden z nich sa však k ničomu nepriznal. Canaris vytrvale simuloval chorobu a aby dokázal, že pľuje krv, rozhrýzal si jazyk. Pľuvátko v jeho cele bolo plné krvi. Aj keď talianska kontrašpionážna služba nemala žiadny dôkazový materiál proti ním, jedine podozrenie, že sú nemeckými agentmi, nebolo im pomoci. Za vojny to úplne stačilo na rozsudok smrti.
Ich osud sa zdal spečatený. Canaris však neprestával veriť v svoju šťastnú hviezdu, ktorá mu už neraz pomohla. Ale tentoraz boli šance minimálne, skoro žiadne.
Nejaký čas po Canarisovom zatknutí vošiel do jeho cely väzenský strážca s jedlom. Hľadel na väzňa a urobil rukou charakteristický pohyb okolo krku.
– Obesia ma? – opýtal sa Canaris.
– Dopodomani
 – odpovedal strážca a odišiel.
Canaris čakal na smrť. Nasrdený rozmýšľal nad svojím osudom.
– Mňa majú obesiť?, – spytoval sa sám seba, chodil sem a tam po cele a uvažoval, ako ujsť, hoci nádeje nebolo.
A skutočne, budúceho šéfa neopustilo šťastie ani tentoraz. Jeho vplyvní španielski priatelia podnikli všetko možné, aby diplomatickou cestou dokázali talianskej vláde, že čílsky štátny občan Reed Rossas je skutočne tým, za koho sa vydáva. Taliansku výzvednú službu síce tieto argumenty nepresvedčili, ale v Ríme sa rozhodli, že kvôli dvom ľuďom sa neoplatí narušiť dobré diplomatické styky so Španielskom.
Talianska vláda nedala zaisteným súhlas pokračovať v ceste do Švajčiarska. Canarisa i s kňazom pod silnou eskortou dopravili do Janova a nalodili na španielsku loď, ktorá odplávala do Marseille a potom pokračovala do Tunisu. Prefíkaní Taliani chceli takto zabiť jednou ranou dve muchy. Vypustili síce zo svojich rúk dvoch špiónov, ale nemeškali rádiolelegraficky upovedomiť francúzsku odbočku výzvednej služby v Marseille, že na palube španielskej lode sú dvaja nemeckí agenti.
Canaris bol už príliš ostrieľaným špiónom, aby nevedel, že len čo sa loď dotkne ktoréhokoľvek francúzskeho prístavu, guľka alebo šibenica ho neminie. Tu dokázal, že dokonale pozná mentalitu Španielov. Zašiel za kapitánom lode, prezradil mu, kto je, a apelujúc na španielsku česť a šľachetnosť odovzdal svoj osud celkom do jeho rúk. Španielsky kapitán sa ukázal ako ozajstný caballero; zmenil kurz a loď plávala priamo do Tunisu. Francúzski agenti, ktorí v Marseille čakali na dvoch nemeckých špiónov, sa veru mohli načakať!
Keď sa Canaris z tejto nevydarenej dobrodružnej výpravy vrátil do Španielska, vrhol sa s dvojnásobnou energiou do práce. Zase, tak isto ako predtým, navštevoval dobre známe brlohy a s pôžitkom pozoroval tváre dobrodruhov, ktorí boli za peniaze alebo z pomsty hotoví spraviť čokoľvek. Zverboval tam ľudí a tí prekračovali – tak ako predtým – za tmavých bezhviezdnych nocí alebo v skorých ranných hodinách za hmly a dažďa francúzske hranice, aby sa tam venovali diverzantskej a špionážnej činnosti. Špionážna sieť, zorganizovaná a vedená Canarisom, fungovala bezvadne. Mata Hari, ktorá na žiadosť svojho šéfa a milenca udržiavala intímne styky s jedným francúzskym generálom – po uši do nej zamilovaným – dodávala pravidelné informácie. Canaris už vedel, že jej život je vážne ohrozený. Jeho ľudia z francúzskej a britskej tajnej služby upozorňovali, že pre časté cesty do Belgicka, Holandska a Anglicka Matu Hari spojenci podozrievajú zo špionáže pre Nemecko. Táto domnienka sa aj potvrdila, keď jeden z francúzskych agentov z kontrašpionážnej služby v Nemecku uvidel Matu Hari v kolínskej opere v spoločnosti vysokého nemeckého dôstojníka generálneho štábu, o ktorom bolo známe, že pracuje vo výzvednej službe u plukovníka Nicolaia.
Francúzskymi a britskými agentmi hľadanej Matu Hari sa predsa podarilo ujsť do Španielska. Cestou ju síce zaistila britská kontrašpionážna služba, tzv. „Special Branch Scotland Yard“, podrobila výsluchu, ktorý viedol sám šéf Sir Basil Thompson, ale z tohto súboja sa jej podarilo vyjsť víťazne a zmiznúť.
Po príchode do Španielska sa ihneď spojila so svojím šéfom, ktorý jej určil miesto schôdzky. Hoci išlo o stretnutie s milenkou, po ktorej dlho túžil, Canaris nepociťoval žiadne vzrušenie. Už ju odhalili a svoju kariéru nemienil obetovať ani za cenu takejto veľkej lásky. Udržiavanie bližších stykov s demaskovanou, prezradenou agentkou by mohlo u spojencov vrhnúť podozrenie aj na neho. Mata Hari to nevedela pochopiť a všemožne sa pokúšala oživiť chladnúce vzťahy medzi nimi. V Canarisovi zo strachu pred kompromitovaním dozrelo rozhodnutie radikálne sa jej zbaviť. Svoj plán predniesol Stohrerovi.
– Mata Hari sa stala pre nás nebezpečnou, – povedal Stohrerovi. – Musíme ju nenápadne odstrániť. Navrhujem poslať ju do Francúzska a o jej ceste podať zprávu našej agentúre v Amsterdame použitím kódu R-24.
– Pokiaľ som informovaný, tento kód Francúzi poznajú, – začudoval sa von Stohrer. – Podať takéto hlásenie bude pre Matu Hari záhubou.
– Je to však jediný spôsob, ako sa vyhneme veľmi vážnym nepríjemnostiam, ktoré nás môžu stihnúť, kým bude Mata Hari nažive.
– Mata Hari vám bola veľmi blízka, – povedal von Stohrer. – Nemyslím, že si želáte jej smrť.
Prepáčte, ale prosím vás, aby ste moje súkromné záležitosti odložili nabok, – dôrazne sa ohradil Canaris. – Len čo sa Mata Hari stáva nebezpečnou pre naše plány, nemá môj osobný vzťah k nej už žiadny význam.
– V tom prípade prijímam vašu propozíciu, – prikývol von Stohrer, – hoci priznávam, že cítim odpor k takýmto historkám. Podľa mojej mienky sa to dá vybaviť aj inak.
– Som zástancom drastických metód, ktoré vyriešia problémy naraz. Nemusíte sa znepokojovať. Záležitosť sa vybaví bezbolestne.
– Áno, lenže Mata Hari…

– Agenta H-21 už nepotrebujeme, pán barón…

– Dobre. Prosím, konajte.
Obaja velitelia výzvednej služby sa rozlúčili a von Stohrer opustil tajný byt. Canaris bol spokojný. Mata Hari prestala preň existovať. Keď si zanedlho nato prečítal zprávu o jej poprave neďaleko delostreleckých kasární na predmestí Vincennes v Paríži, na jeho tvárí sa nepohol ani len sval.
V mene republiky
Vojna bola prehratá. Po odstúpení cisára Wilhelma v októbri roku 1918 vznikla Nemecká republika. K moci sa dostali pravicoví socialisti. Vláda Eberta, predsedu Sociálne demokratickej strany Nemecka, ktorého zvolili za prvého prezidenta Weimarskej republiky, viedla politiku spolupráce s reakciou proti revolučnému proletariátu. V boji proti robotníckemu hnutiu si vypomáhala oddielmi bývalej cisárskej armády.
Canaris bol zásadným nepriateľom revolúcie. Preto sa prihlásil do štábu dobrovoľníkov, ktorý bol v známom berlínskom hoteli „Eden“. Tu spoznal a nadviazal bližšie styky s kapitánom Erhardtom, zakladateľom a veliteľom tajnej kontrarevolučnej a revanšistickej vojenskej organizácie, ktorá sa skladala z dôstojníkov bývalej cisárskej armády. Cieľom tejto teroristickej organizácie bol boj proti robotníkom. Po nevydarenej vzbure Kappa-Lüttwitza vybudoval Erhardt krajne reakčnú organizáciu „Konsul“, ktorá vraždila pokrokových činiteľov.
Vo veľkej hale hotela „Eden“ vládla atmosféra, podobná vojenskému táboru. Stretávali sa tu starí spolubojovníci, ktorí spomínali „staré dobré časy“ a kuli plány do budúcna. Do hotela prichádzali zo všetkých kútov Nemecka politici sociálne demokratickej pravica, ako aj predstavitelia strany „Centrum“, ktorí chceli použiť freikorpsy
 na ozbrojené akcie proti revolučnému robotníckemu hnutiu. Canarisovi predstavení, poznajúc jeho minulosť, ho poverili rokovať v mene freikorpsov s predstaviteľmi rôznych strán.
Na jednej z častých ciest po Nemecku spoznal Canaris dcéru riaditeľa továrne vo Pforzheime Eriku Waagovú. Bola priateľkou jednej zo sestier jeho kolegu. Po krátkej známosti sa s ňou oženil. Erike imponoval mladý prušiacky dôstojník, jeho bledá tvár a chladné zasnené oči, hladiace do ďalekého neznáma.
Erikin otec, starý bavorský priemyselník, s obdivom pozoroval svojho zaťa, ako sa nechce zmieriť s revolúciou; ktorá sa chystá zbúrať starý, posvätný, tradičný spoločenský poriadok v Nemecku a úplne potlačiť úlohu armády v novom zriadení ríše.
Podobne ako väčšina dôstojníkov bývalej cisárskej armády, zvaľoval aj Canaris vinu za prehratú vojnu nie na politikov alebo na cisárskych generálov, ale na komunistov a lavicových sociálnych demokratov. Canaris bol presvedčený, že k obnoveniu slávy Nemecka vedie len jedna cesta: vrátiť armáde vedúcu úlohu v štáte, tak ako to bolo pred prevratom.
Po zavraždení Rózy Luxemburgovej a Karola Liebknechta bola vláda Scheidemanna pod nátlakom robotníckych más prinútená inscenovať proces proti vrahom týchto revolucionárov. Na procese vystupoval Canaris ako prokurátor. Jeho úlohou bolo dokázať, že obžalovaní sú vinní len z protištátnej činnosti. Vďaka jeho úsiliu väčšinu dôstojníkov, zúčastnených na atentáte, oslobodili. Bolo to pomerne ľahké, keďže celý proces sa vopred náležite „preparoval“. Stačí povedať, že hlavný obžalovaný, poručík Vogel, bol odsúdený len na dva roky väzenia. Mimoriadne mierny rozsudok, ktorý výrazne favorizoval vrahov Rózy Luxemburgovej a Karola Liebknechta, vyvolal rozhorčenie aj v radoch nesympatizujúcich s komunistami. Škandál sa ešte vystupňoval, keď poručík Vogel ušiel z vojenskej väznice, v ktorej si odpykával trest. Začalo sa vyšetrovanie. Stopy viedli ku Canarisovi, ktorého zatkli, obviňujúc ho z pomoci uväznenému k úteku. V radoch freikorpsov to však vyvolalo silné pobúrenie, takže Noske, minister obrany Weimarskej republiky, dal rozkaz Canarisa okamžite prepustiť.
Len čo Canaris opustil väzenskú celu, na určitý čas zmizol z politického a vojenského života republiky. Čo v tom čase robil, zostáva tajomstvom. Až v roku 1927 ho stretávame v kancelárii vtedajšieho ministerstva reichswehru, na dverách ktorej je informačná tabuľka: „Oddelenie námorných transportov“.
Zasvätení tvrdia, že pripravoval organizáciu výzvednej služby pre budúce vojnové námorníctvo. Generál Von Seeckt, veliteľ reichswehru a hlavný zástanca obnovy nemeckého militarizmu v období Weimarskej republiky, poveril Canarisa dozorom nad stavbou ponoriek pre nemecké námorníctvo v španielskych lodeniciach. (Nemcom versaillská zmluva zakázala vlastniť ponorky). Za svojho pobytu v Španielsku bol Canaris častým hosťom španielskeho zbrojárskeho kráľa Juana Marcha. Vďaka svojim spojeniam a vplyvu vo vládnych kruhoch sa Canarisovi podarilo dostať povolenie uskladniť v Španielsku vojenskú výzbroj, ktorá mala pomôcť obnoviť nemeckú brannú moc. Neskôr to hitlerovskému Nemecku umožnilo poskytnúť generálovi Francovi výdatnú pomoc bez toho, aby sa musel vojenský materiál odviezť z Nemecka.
Pod Hitlerovou zástavou
Zásadný obrat v Canarisovej kariére priniesol rok 1929. Jeho starý predstavený ešte z čias špionážnej činnosti v Spojených štátoch Franz von Papen mu dopomohol nadviazať kontakt s Göringom. Stretli sa v byte von Papena.
– Teší ma, že vás poznávam, – povedal s úsmevom Göring po prvom pohári rýnskeho vína. – Von Papen mi veľa rozprával o vašich úspechoch v Spojených štátoch a v Španielsku.
– Bola to moja povinnosť, – odpovedal Canaris, dívajúc sa Göringovi rovno do očú.
Generálova okrúhla mäsitá tvár, prezrádzajúca energiu a sebaistotu, ako aj chladný odhodlaný pohľad vyvolali u Canarisa ten najlepší dojem. Aj Göring sa zdal spokojný s týmto stretnutím. Bol už vopred podrobne informovaný o Canarisovi a jeho doterajšej činnosti. Získať tohto človeka na Hitlerovu stranu považoval preto za cennú trofej tým viac, že sa pripravovalo organizovanie internej výzvednej služby.
V rozhovore spomínali aktuálne politické udalosti, ktoré sa odohrávali v Nemecku.
– Politická situácia v krajine sa stáva nebezpečnou, – poznamenal von Papen. – Komunistická strana a socialisti stále silnejú. Dokazujú to aj posledné voľby. Národovci a katolíci neprichádzajú s nijakým atraktívnym programom, ktorým by podchytili masy a pretromfli tak komunistov. NSDAP je jedinou stranou v Nemecku, ktorá – podľa mojej mienky – môže dnes konkurovať ľavičiarom. Teraz však prežíva ťažkú vnútornú krízu.
– Táto kríza už patrí minulosti, – s istotou vyhlásil Göring. – Výsledky volieb už nie sú smerodajné, pochádzajú z minulého roku a pre dnešnú politickú situáciu nie sú rozhodujúce. Naša strana získava na popularite a jej rady rýchle rastú. Som presvedčený, že v nasledujúcich voľbách získame rozhodujúce víťazstvo. Führer nechce násilie a praje si prevziať vládu v krajine parlamentnou cestou… Nesmieme však zabúdať, že hrozba komunistickej revolúcie v Nemecku ešte nie je celkom zažehnaná. Nasvedčuje tomu, ako nám tu povedal pán von Papen, pribúdanie členov a sympatizujúcich s komunistami a socialistami. Okrem nás sa im nikto nevie postaviť do cesty, jednako NSDAP a s ňou spriatelení nacionalisti sú zásadne proti versaillskej zmluve a proti koncepcii Weimarskej republiky, ktoré zneuctili dobré meno Nemecka.
– Je NSDAP aj za vybudovanie silnej armády? – opýtal sa Canaris.
– Samozrejme, – odvetil Göring, – to je naša hlavná úloha. Bez armády by sme v budúcnosti nemohli splniť politické ciele, vytýčené führerom. Sme rozhodnutí zdržať sa germánskej túžby po juhu a západe Európy. Náš zrak upierame na východné oblasti. Uzatvárame etapu koloniálnej a obchodnej politiky z čias cisárstva a začíname politiku dobývania území, politiku lebensraumu. Na to veru potrebujeme silnú a modernú armádu.
– Myslím, že tento program je každému Nemcovi blízky, – podotkol veľmi presvedčivo von Papen. – Osobne som presvedčený, že len vláda NSDAP dokáže zaručiť Nemecku skutočný blahobyt a mier, len ona môže prinavrátiť našej otčine dávnu slávu… – Obrátil sa na Canarisa: – Pán veliteľ, teraz máte možnosť ukázať svoje schopnosti. Göring vám chce niečo oznámiť. Hovorte, prosím, pán generál…

– Nechceli by ste nám, pán veliteľ, pomôcť vybaviť rôzne záležitosti, vyžadujúce diplomatickú zručnosť a skúsenosti z výzvednej služby? – Spýtal sa Göring. – Von Papen vás veľmi vrele odporúča. Situácia vyžaduje zorganizovať si vlastný výzvedný aparát, ktorý by nás informoval o všetkom, čo sa v tábore našich protivníkov odohráva. Rozumejte mi: Boj s komunizmom na našom vlastnom „smetisku“…

Canaris bol ochotný všetky Göringove návrhy prijať. Program NSDAP naň silne zapôsobil a plne zodpovedal jeho predstavám. Ničím sa neangažovať na západe, zamerať úder na východ proti nenávidenému revolučnému Rusku – to dokazovalo veľký realizmus Hitlera a správnosť jeho politického plánu. Canaris sa bál rivalizovať s Anglickom, ktorého sily poznal. Nemecko má podľa neho urobiť všetko, aby si zaistilo trvalý mier s britským impériom a potom spoločne udrelo a zvíťazilo nad skomunizovaným Ruskom, ktoré považoval za inšpirátora revolučného diania nemeckého proletariátu.
Keď po rozhovore s Canarisom opustil Göring byt von Papena, pozval si domáci pán ešte Canarisa do svojej pracovne. Sluha priniesol cigary, fľašu koňaku a krištáľové kalíšky.
– Radím vám, spojte svoj osud s NSDAP, – vrele odporúčal von Papen. – Osobne som tej mienky, že Hitler a jeho strana majú pred sebou nevídanú budúcnosť. Som pevne presvedčený, že NSDAP už veľmi skoro zastaví vplyv komunistov v Nemecku a Hitler sa stane kancelárom. Nemecko potrebuje ľudí s programom, ktorý vie strhnúť široké masy k činom. Je možné, že sa to nepodarí bez násilia. Hitler je tej zásady, že najmenej nebezpečným protivníkom je mŕtvy protivník; ale každá revolúcia si predsa vyžaduje obete. Pred niekoľkými dňami som hovoril s Thyssenom a Kruppom. Priemysel nám dá k dispozícii každú sumu peňazí, akú len budeme potrebovať na dosiahnutie víťazstva NSDAP. Verím, že táto investícia sa im stonásobne vyplatí.

Canaris túto radu nepotreboval… Už dlhší čas sa zaujímal o činnosť hitlerovskej strany a sám bol pripravený ponúknuť jej svoje služby. Göringove slová mu len potvrdili to, čo tak veľmi obdivoval v knihe Mein Kampf, že totiž Hitlerova strana podnikne všetko na obnovenie vojenskej sily Nemecka. Znamenalo to, že armáda získa opäť svoje čelné miesto v štáte. Prvá práca, ktorú Canaris vykonal pre Hitlerovu stranu, bol presný zoznam bývalých dôstojníkov a členov freikorpsov, ktorí mohli byť pre NSDAP veľmi užitoční.
V týchto rokoch sa ešte Hitler usiloval vplývať na vládu parlamentnou cestou. Súviselo to aj s jeho predvolebnou kampaňou. Okrem toho viedol časté a dlhé rozhovory s priemyselníkmi a politikmi, z ktorých si aj mnohých získal na svoju stranu. Na jeseň roku 1932 začal silný nátlak na staručkého maršala Hindenburga, vtedajšieho nemeckého ríšskeho prezidenta, aby funkciou kancelára poveril Adolfa Hitlera. Niektorí prezidentovi blízki ľudia navrhovali kompromis, dávajúc Hitlerovi vicekancelársku funkciu v parlamentnej vláde. Hitler by bol s týmto návrhom aj súhlasil, nebyť von Papena, ktorý mu radil dôsledne žiadať úrad kancelára. Najväčšou prekážkou pri uskutočňovaní tohto plánu bol kancelár Kurt Schleicher, ktorého chránil Hindenburg. Starý prezident nechcel ani počuť, aby sa Hitler stal ríšskym kancelárom. Ešte v septembri roku 1932 v rozhovore s Gregorom Strasserom, neskorším odštiepencom hitlerizmu, Hindenburg vyhlásil: „Dávam svoje čestné slovo pruského maršala, že toho českého frajtra nikdy neurobím kancelárom!
 – A pokračoval: – Môžem ho menovať poštovým úradníkom, aby lízal rub známok s mojou podobizňou.“ Ale von Papen, Hugenberg a iní protektori záujmov NSDAP nakoniec presadili svoje. Canaris v tomto čase pracoval na rôznych poslaniach z príkazu hitlerovského vedenia. Spolu s Franzom von Papenom hral prvé husle pri odstránení kancelára Schleichera. (Schleichera o rok neskôr i s manželkou zavraždili na Hitlerov osobný príkaz členovia gestapa.) Len málo zasvätených vedelo o tom, že odstavenie a zavraždenie Schleichera bolo Canarisovým dielom. Nebol to nikto iný než on, ktorý z kancelárovho písacieho stola ukradol prísne tajný návrh ústavy na vyvlastnenie veľkých poľnohospodárskych majetkov a znárodnenie niektorých odvetví priemyslu. Bolo nesporné, že tieto reformy by NSDAP pozbavili podpory tých kruhov, ktoré slepo verili demagogickým prísľubom Hitlera. Len čo sa Canarisovi podarilo ukoristiť tento cenný dokument, utekal s ním k Hitlerovi, ktorý od radosti, že má v rukách corpus delicti, dostal hysterický záchvat.
– Tak a teraz už ukážem tomu starému kreténovi! – kričal Hitler, majúc na mysli Hindenburga a neberúc ohľad na Canarisovu prítomnosť.
Ukoristený dokument priniesol von Papen okamžite staručkému poľnému maršalovi spolu s Hitlerovým ultimátom, v ktorom obviňoval Hindenburga z vedomej podpory „boľševikov“ vo svojej vláde. Hindenburg, ktorý si za každú cenu chcel udržať mýtus svojej osoby, sa týchto výčitiek zľakol a aj zo strachu pred politickým kompromitovaním zosadil kancelára Schleichera, menujúc na jeho miesto „českého frajtra“ Adolfa Hitlera. Slovo pruského maršala teda porušil.
Voľby v októbri roku 1933 prebiehali už v znamení silného tlaku vlády (vtedy už hitlerovskej) na voličov a navyše ešte teroru úderných oddielov SS a SA. Voľby priniesli víťazstvo NSDAP a s ňou spriateleným nacionalistom. Hitler zaútočil na versailleskú zmluvu, obviňoval Weimarskú republiku, sľuboval hladujúcemu ľudu Nemecka – predovšetkým miliónom nezamestnaných – chlieb, a práve tým zožal veľký volebný úspech.
Canaris v tom čase nebol v Berlíne. Strana bola tej mienky, že by sa mal na určitý čas utiahnuť z politického života. Menovali ho na veľké rozčarovanie za veliteľa posádky v Swinemünde a krátko potom za veliteľa krížnika „Schlesien“, na palube ktorého sa prvý raz stretol s Heydrichom, neskorším šéfom SD
 Tretej ríše.
Šéf abwehru
Canaris nemal pravdu, keď si myslel, že ho po splnení povinností odstránili z Berlína a že ho už nepotrebujú. Hitler a jeho spoločníci si plne uvedomovali, že pri vytváraní policajného aparátu strany ako hegemónnej zložky v štáte bude musieť skôr či neskôr dôjsť ku kontraverzii s armádou. Hitler vedel, že mnohí generáli a vysokí činitelia starej cisárskej armády ho považujú za parvenu, ktorý po skončení svojej úlohy bude musieť odísť a prenechať svoje miesto prušiackym junkerom. Preto Hitler prijal taktiku koketovania s armádou, ktorá bola preňho v budúcej politike podmaňovania nepostrádateľná. Zároveň však túžil po novej údernej sile, ktorá by sa skladala z fanatických prívržencov hitlerizmu. Túto koncepciu vybudovať niekoľkomiliónovú výberovú armádu SS – presadzoval Himmler. Hitler, keďže poznal plány a zámery najvyšších dôstojníkov reichswehru, chcel mať na čele vojenskej výzvednej služby silného a verného človeka. Ako najvážnejší kandidát na toto miesto prichádzal do úvahy Canaris. Keď ho menovali za šéfa abwehru, pochopil, že sa mu otvorila cesta k závratnej kariére. Moc orgánu, ktorého velenie mu strana zverila, bola taká veľká, že mu umožňovala do istej miery vplývať aj na politiku Tretej ríše.
Abwehr nebol v tom čase ešte široko rozvetvená výzvedná organizácia. Záležitosťami vojenského vyzvedačstva sa zaoberal tzv. „nachrichten abteilung“ – výzvedné oddelenie pri ministerstve vojny. Na čele tohto ministerstva stál vtedy zúrivý prívrženec hitlerizmu maršal von Blomberg. Po Blombergovom odstúpení roku 1938 bolo zrušené ministerstvo vojny; namiesto neho vzniklo OKW. (Oberkommando der Wehrmacht) na čele s Keitlom. Canaris už teda podliehal iba Keitlovi a Hitlerovi. Pri OKW vznikol departement abwehru, pozostávajúci z piatich oddelení: z oddelenia „cudzina“, z troch oddelení zaoberajúcich sa výzvednou službou, kontrašpionážou a sabotážou, a konečne z ústredného oddelenia, ktoré malo na starosti administratívnu a technickú správu.
V roku 1941 sa celá táto organizácia s konečnou platnosťou zreformovala na samostatnú výzvednú službu, nazvanú abwehr. Oddelenie „cudzina“ sa stalo departement „cudzina“, zatiaľ čo iné oddelenia si zachovali predchádzajúcu štruktúru. Departement „cudzina“ udržiaval spojenie s OKW a ministerstvom zahraničia a usmerňoval prácu vojenských, námorných a leteckých atašé v zahraničí. Do jeho náplne patrila aj „starostlivosť“ o vojenských atašé cudzích štátov, akreditovaných v Nemecku. Departementu „cudzina“ patrila aj špeciálna kancelária, zaoberajúca sa tými otázkami medzinárodného práva, ktoré zaujímali armádu. V súhrne sa tento departement zaoberal zbieraním špionážneho materiálu len „legálnou“ cestou.
Špionážou v užšom slova zmysle sa zaoberalo I. oddelenie abwehru. Toto oddelenie malo na starosti agentov a špionážnu sieť Nemecka v zahraničí. Získavalo informácie týkajúce sa cudzích armád, zásob surovín, stavu komunikácií a morálneho potenciálu nepriateľov Nemecka. Bolo zodpovedné za informovanie štábov, ako aj OKW, o súčasnej situácii v cudzích armádach a o sile a úmysloch nepriateľa na rôznych frontoch.
II. oddelenie riadilo diverzantskú činnosť a sabotáž v cudzích štátoch. Po vypuknutí vojny patrilo do právomoci tohto oddelenia aj organizovanie masovej diverzantskej činnosti v tyle nepriateľa dezorganizáciou transportov, komunikácií a vojenskej výroby. V spojitosti a týmito úlohami malo, podobne ako prvé oddelenie, mnohých agentov-príslušníkov národnostných menšín tejto krajiny.
III. oddelenie sa zaoberalo kontrašpionážou v samotnej armáde, v zbrojárskych podnikoch a v dôležitých strategických objektoch. Ich úlohou bolo chrániť tieto objekty pred diverzantskými akciami cudzích agentov, špionážou a sabotážou. Mali svojich stálych spolupracovníkov vo všetkých objektoch strategického významu, na dôležitých železničných uzloch, v námorných a riečnych prístavoch, v posádkach a na štáboch. Vo svojej kontrašpionážnej činnosti sa toto oddelenie muselo opierať o úzku spoluprácu s SD a s gestapom, ktoré vykonávali kontrašpionáž vo vnútri štátu a na okupovaných územiach, ale nemali právo zasahovať do vnútorných záležitostí armády.
Celá vojenská výzvedná služba bola umiestená vo veľkej budove na Tirpitzufer 74/76 v Berlíne.
V centrále abwehru pracovalo asi štyristo dôstojníkov a civilných zamestnancov, zato však za hranicami Tretej ríše pôsobilo stále desaťtisíc jej agentov.
Pod Canarisovým vedením rozrástol sa abwehr v mohutnú špionážnu organizáciu, a to vďaka Hitlerovi, ktorý mal falošnú a priam fantastickú predstavu o veľkosti britskej Intelligence Service. Na jednej z porád štábov, kde bola na programe činnosť výzvednej služby, povedal Hitler Canarisovi:
– Dôverujem vám. Dávam vám plnú moc na vybudovanie hypermodernej výzvednej služby, ktorá nesmie ničím zaostať za britskou, ba mala by ju predstihnúť v pohotovosti a aktívnosti. Čo sa týka finančných prostriedkov, nemusíte mať nijaké starosti. Je to nateraz jediná vec, do ktorej som bez mihnutia oka ochotný vraziť niekoľko desiatok miliónov mariek. Táto suma sa nám veľmi rýchlo zamortizuje.
– Mein führer, – zamiešal sa Himmler, prítomný pri tomto rokovaní, – má to zmysel vybudovať zvláštnu výzvednú službu pre armádu namiesto toho, aby sme zriadili vojenskú výzvednú zložku pri RSHA, hlavnom úrade bezpečnosti ríše?
– Reichsführer SS nemá pravdu, – rozhodol Hitler, pozrúc zmierlivo na Canarisa. – Armáda musí mať vlastný a nezávislý informačný orgán. Je to nevyhnutné, keď berieme do úvahy ciele, pred ktoré ju staviame.
Hitlerov výrok považovali jeho blízki spolupracovníci za najvyšší rozkaz a aj Himmler, majúc pred „svojím führerom“ panický strach, sa ani len nepokúšal tomuto stanovisku oponovať. Nijako mu to však nebránilo pripravovať plán zjednotenia politickej a vojenskej špionáže pod svojím velením.
„Príde čas, keď tento plán zrealizujem,“ – uvažoval pomstivo Himmler, majúc na mysli Canarisa, „a abwehr splynie s RSHA.“

„Nemám v úmysle dovoliť Himmlerovi zlúčiť abwehr s RSHA. Keď sa stane príliš mocným, môže oslabiť význam armády. Človek si nie je nikým istý. Dnes ma Himmler ešte rešpektuje, ale ktovie, či sa to zajtra alebo pozajtra nezmení? Okrem toho nesmiem armádu dráždiť. Keď sa dvaja psi hryzú, môže chodec bezpečne prejsť,“ rozmýšľal prefíkane Hitler, pyšný na svoju filozofiu.
„Ak túto partiu dobre zahrám, stanem sa mocným mužom tejto ríše,“ – rozjímal Canaris. – „Himmler bude vždy mojím nepriateľom. Ten človek nebude tolerovať nikoho, kto mu stojí v ceste. Zbaviť sa ho bude ťažké, ale nie nemožné. Tým skôr, že ani Göring ho nemá v láske. Nesmiem ho spustiť z očú.“

Admirálovi ľudia
Personál abwehru bolo možné zadeliť do troch kategórií. Prvú tvorili bývalí dôstojníci cisárskej armády, ktorí po revolúcii roku 1918 a po vyhlásení Weimarskej republiky vstúpili do služieb abwehru. Títo sa málo zaoberali vnútropolitickými záležitosťami a ich záujmy sa zväčša obmedzovali na armádu. Medzi nimi bolo hodne monarchistov a prívržencov znovunastolenia cisárstva. V mnohých prípadoch sa títo starí dôstojníci a prušiacki junkeri stavali proti Hitlerovej politike, proti ním favorizovanej SS a polícii a proti metódam policajného teroru nového režimu. Predsa však mlčali, lebo považovali Hitlera za jediného človeka v Nemecku, ktorý mohol vrátiť Tretej ríši patriace jej miesto hegemóna v Európe.
Druhá kategória pracovníkov abwehru pozostávala z dôstojníkov, ktorí svoju vojenskú službu začali až v reichswehre a po jej rozpustení prešli ihneď do služieb abwehru. Títo boli v politických záležitostiach všeobecne zdržanliví, zato však slepo verili v Hitlera a nekriticky mu dôverovali.
V najpočetnejšej tretej kategórii boli mladí dôstojníci, silne zviazaní s ideológiou nového režimu. Mnohí z nich boli aktívni členovia NSDAP.
Významným predstaviteľom prvej kategórie dôstojníkov abwehru bol plukovník a neskôr generál Hans Oster, chladný a nepríjemný Prušiak, pestro sa obliekajúci podivín, večne s monoklom na oku. Na stene za písacím stolom mal zavesené mnohovravné heslo: „Orol nikdy nehlce muchy“. Oster bol odporcom Hitlera a jeho strany. Jeho postoj proti hitlerizmu vyplýval z presvedčenia, že pri uskutočňovaní cieľov vytýčených v knihe „Mein Kampf“ Hitler a jeho klika zavlečú krajinu skôr či neskôr do dobrodružstiev vojny, ktorá sa skončí opäť porážkou Nemecka. Oster bol šéfom ústredného oddelenia abwehru. Jeho pravou rukou a šedou eminenciou oddelenia bol von Dohnányi, aristokrat a monarchista. Pochádzal z maďarskej aristokratickej rodiny a úradne zastával miesto radcu najvyššieho vojenského súdu Tretej ríše.
Plukovník generálneho štábu Piekenbrock, pôvodom z Porýnska, viedol po dlhé roky I. oddelenie abwehru. Canaris nemal pred ním, podobne ako pred Osterom, žiadne tajnosti. Jeho nástupcom sa neskôr stal vysoký štíhly plukovník Hansen, Hitlerov prívrženec a starý člen NSDAP.
Činnosť II. oddelenia mal do roku 1939 na starosti podplukovník Groscurth, ktorého si Canaris mimoriadne obľúbil. Tento úsek bolo treba zveriť veľmi oddanému človekovi, ktorý by dokázal vyhnúť sa nebezpečným kompromitáciám a diplomatickým komplikáciám, vyplývajúcim zo špecifických úloh. Po Groscurthovom odchode z abwehru obsadil jeho miesto bývalý rakúsky plukovník, neskôr generál Lohausen a v roku 1943 potom plukovník Freytag von Loringhoven.
III. oddelenie abwehru viedol až do vypuknutia vojny major Bamler. Bol za zlúčenie abwehru s RSHA, čím si znepriatelil Canarisa. Neskôr sa stal riaditeľom exkluzívneho verejného domu „Rio Rita“, ktorý založil Heydrich pre cudzincov, najmä diplomatov. Tu sa mali získavať špionážne informácie. Na jeho miesto prišiel plukovník von Bentivegni, pochádzajúci zo starej junkerskej rodiny, ale oduševnelý zástanca Hitlera.
Departementu „cudzina“ velil kontraadmirál Bürckner, ktorého však Canaris nemal veľmi rád.
Z najbližších Canarisových spolupracovníkov z výzvednej služby sa len veľmi málo aktívne zúčastnilo úkladov proti Hitlerovi a jeho strane. Abwehr nebol nikdy baštou protivníkov hitlerovského režimu a prevažná väčšina jej pracovníkov zostala vždy verná Hitlerovi a jeho ideálom.
S mnohými z nich som hovoril za svojho pobytu v Nemeckej spolkovej republike. Zhodne tvrdia, že admirál Canaris, ktorého nazývali „malý Grék“, bol človekom chorobne zvedavým, ktorý musel byť o všetkom podrobne informovaný. Vynikal mimoriadnou trpezlivosťou a ťažko ho bolo vyviesť z rovnováhy. Keď sa tak predsa len stalo, bol veľmi zlostný a bleskurýchle sa zmenil. Hovoril vždy tichým tlmeným hlasom, akoby v podvedomí chcel, aby ho počuli len jeho najbližší. Unikal škandálom. Bolo nesmierne ťažké prekvapiť ho otázkou, lebo vždy odpovedal protiotázkou.
Aký bol Canarisov vzťah k Hitlerovi? Na túto otázku existuje najviac protirečiacich si hypotéz. Spočiatku bol Canaris národným socialistom a v Hitlerovi videl človeka, ktorý mal pozdvihnúť Nemecko. Konečne ani nemal byť prečo nespokojný s Hitlerom, veď sa neustále tešil jeho priazní a führer odstránil abwehru všetky prekážky. Po rokoch sa Canarisov vzťah k hitlerovskému režimu zásadne zmenil. Nestaval sa však proti Hitlerovi, ale proti Himmlerovi, ktorý až do vypuknutia sprisahania o tom nevedel. Viedol tichú zákernú vojnu s Himmlerom a navonok robil všetko, aby bol s SS a RSHA zadobre.
Canarisovou zásadou bolo sedieť vždy na viacerých stoličkách. Na jednej strane slúžil verne Hitlerovi – vybudoval výzvednú službu – a na druhej strane pomáhal sprisahancom, usilujúcim o Hitlerovo zvrhnutie – aj osobne viedol rokovania s predstaviteľmi nepriateľských štátov. Nebol dobrým znalcom ľudí. Podriadení ho nemalí radi a ani sa ich nikdy nezastal.
Ale aj tak bol Canaris najsúcejším človekom pre funkciu šéfa nemeckej výzvednej služby.
Mýtus abwehru
Niektorí autori Canarisovho životopisu sa snažili po vojne dokázať, že niekoľkoročný boj abwehru s RSHA a gestapom mal politické pozadie. Skutočnosť však bola celkom iná.
Keď Canaris prevzal velenie nad vojenskou výzvednou službou, predpokladal, že abwehr čaká v Tretej ríši mimoriadna úloha. Ministerstvo reichswehru, na čele ktorého stál maršal Blomberg, zabezpečujúc Hitlerove rozhodnutie zväčšiť aparát vojenského vyzvedačstva, uložilo abwehru okrem špionáže aj ochranu zbrojárskeho priemyslu a kontrašpionáž. Himmler bol do roku 1935 len reichsführerom SS a šéfom politickej polície, ktorá v tom čase ešte nevplývala na vývoj týchto udalostí.
Himmler i šéf RSHA Heydrich žiarlivo strážili svoj vplyv a všemožne sa snažili oklieštiť kompetenciu armády na úseku špionáže a kontrašpionáže. Tieto túžby čiastočne uspokojila dohoda medzi OKW a RSHA, ktorá vyriešila vzťahy medzi obidvoma zložkami.
Podľa tejto dohody musel abwehr spolupracovať s gestapom a s SD, pretože nemal vlastný výkonný aparát zaisťovací, vyšetrovací atď. Canarisov predchodca sa neudržal v pozícii šéfa abwehru, lebo generáli Blomberg a Fritsch sa za každú cenu vyhýbali konfliktu s Himmlerom. Báli sa ho, lebo vedel príliš veľa o ich súkromnom živote. Vyšší dôstojníci výzvednej služby dúfali, že sa Canarisovi podarí nájsť „modus vivendi“ s gestapom. Splnomocnencom RSHA, pre vyjednávanie s abwehrom, ktoré malo riešiť vzájomné vzťahy, bol obergruppenführer Heydrich, vysoký štíhly muž líščej tváre s večne prižmúrenými očami. V tom čase bol Heydrich jediným mužom, ktorého sa Canaris bál.
– Neznášam takýto typ ľudí, – hovorieval Canaris Osterovi o Heydrichovi. – Je príliš inteligentný, aby sa dal vodiť za nos. Na šťastie mám liek, ktorý ho dôkladne vylieči z chúťok na abwehr. Budem mu musieť dať najavo, že mám v rukách delikátny materiál, nie veľmi príjemný pre neho.
– Niečo zaujímavého? – spytoval sa Oster.
– Ó áno! Čo by ste povedali na to, že obergruppenführer SS nemá čistú árijskú krv? – Canaris neklamal. Heydrich bol naozaj synom nemeckého žida.
V čase rozporov medzi abwehrom a RSHA musel Canaris čeliť brutálnosti a inteligencii šéfa SD a rozvíjať bohatú škálu svojho diplomatického a intrigánskeho umenia. Heydrichovi ustupoval v maličkostiach, avšak nikdy nezmenil svoje stanovisko v zásadných otázkach, ktoré boli pre budúcnosť výzvednej služby rozhodujúce. Konečne došlo medzi nimi k dohode, na základe ktorej sa abwehr mal zaoberať len vojenskou výzvednou službou, prenechávajúc politickú špionáž SD a RSHA. Gestapo malo naďalej viesť všetky politické akcie, ktoré vyplývali zo zásahov kontrašpionáže abwehru. Táto dohoda ukončila obdobie anarchie, ktoré panovalo dovtedy medzi jednotlivými zložkami. Napriek tomu však medzi Canarisom a RSHA nebol nikdy dobrý vzťah, pretože šéfovia politickej polície a výzvednej služby sa navzájom obviňovali z prekračovania kompetencie. Roztržky sa ešte priostrili tým, že Ribbentrop založil výzvednú službu pri ministerstve zahraničia a Göring navyše zvláštnu výzvednú kanceláriu, ktorá figurovala pod názvom „Forschungsamt“. Do náplne tejto kancelárie patrilo odpočúvanie telefonických rozhovorov na zahraničných a vnútrozemských linkách, preberanie telegramov, dešifrovanie diplomatickej korešpondencie zahraničných zastupiteľských úradov a pod. Krátko na to pribudla k už založeným výzvedným organizáciám ešte jedna. Bola to „Aussenpolitisches Amt“ Alfréda Rosenberga, ktorá mala za úlohu vybudovať hitlerovskú piatu kolónu za hranicami Tretej ríše.
Všetky tieto výzvedné organizácie pracovali zásadne na vlastnú päsť, nekoordinovali svoju činnosť a okrem ojedinelých prípadov ani si nevymieňali informácie. Úzka spolupráca existovala jedine medzi abwehrom a výzvednou službou ministerstva zahraničia, riadenou kapitánom Patzikom, zástancom spolupráce s vojenskou výzvednou službou. Avšak návrh na uzavretie dohody o spolupráci neprešiel pre odpor tajomníka MSZ von Bülowa, ktorý vedel o sporoch medzi Canarisom, Himmlerom a Heydrichom a bál sa, že sa dostane medzi mlynské kamene. Canarisovi nerobilo veľké starosti, že oficiálna spolupráca s výzvednou službou MSZ narážala na ťažkosti, jeho dôverníkom bol sám šéf politickej sekcie tohto ministerstva von Weizsäcker, ktorý za Ribbentropovým chrbtom podával všetky potrebné informácie Canarisovi. Existencia viacerých, na sebe nezávislých a z rôznych zdrojov financovaných výzvedných služieb, poverených často rovnakými úlohami, nesmierne komplikovala postavenie abwehru a sťažovala jeho činnosť. Takáto situácia bola však veľmi priaznivá pre intrigy a vzájomné špehovanie, lebo každá strana chcela vedieť, čo sa varí v kuchyni toho druhého. V tejto atmosfére sa Canaris cítil ako ryba vo vode, tvrdiac, že „vzájomné špicľovanie je najvýnosnejšie zamestnanie“.
Je isté, že Canaris, ktorý podobne ako Himmler a Heydrich chcel dostať celú výzvednú službu pod svoje velenie, s úspechom pestoval zásadu špehovania rivalov. Vyslanec von Hassel 13. decembra 1938 poznamenal vo svojom pamätníku: „RSHA a strana sú pod prísnym pozorovaním Canarisovej vojenskej výzvednej služby.“ Canarisova situácia bola o to ľahšia, že Hitlerov mimoriadny rozkaz zakazoval RSHA politickú špionáž v armáde. Keď sa preto Himmler alebo Heydrich chceli dozvedieť niečo o situácii v armáde, museli sa obrátiť na Canarisa alebo na jeho III. oddelenie.
Takto vyzerá vo svetle faktov a dokumentov mýtus o „politickej“ vojne medzi abwehrom a gestapom.
Prvý úder
14. júla 1936 o ôsmej hodine zazvonil telefón na Canarisovom písacom stole v jeho byte na Dianastrasse v berlínskej štvrti Schlachtsee. Canaris sa práve kúpal, a preto slúchadlo zodvihla jeho žena.
– Telefonuje Blomberg, – zavolala na manžela. – Chce s tebou hovoriť. Muselo sa niečo stať…

Führer zvolal k sebe mimoriadnu poradu, – oznámil maršal, keď Canaris došiel k telefónu v narýchlo prehodenom župane. – Musíte sa bezodkladne dostaviť do ríšskeho kancelárstva. Dávam vám na to štvrť hodiny času.
Keď Canaris vošiel do Hitlerovej pracovne, bola tam už zhromaždená celá „elita“ Tretej ríše. Vedľa führera, po jeho pravej ruke, sedeli Göring, Blomberg a Fritsch. Naproti Himmler a Ribbentrop. Po ľavej – Hess, Goebbels a Rosenberg. Hitler privítal Canarisa kývnutím hlavy, s láskavým úsmevom mu ukázal miesto naproti sebe, vedľa Himmlera, a začal poradu. Hovoril chaoticky, s dlhými prestávkami, akoby potreboval čas na zbieranie myšlienok.
– Naším cieľom, – konštatoval Hitler, – bude podniknúť zásadné opatrenia do budúcna, aby sme konečne zlikvidovali neustále nezrovnalosti medzi Nemeckom a Francúzskom. Každý si musí uvedomiť, že neúprosným a smrteľným nepriateľom nemeckého národa je a zostane Francúzsko, bez ohľadu na to, kto tam bude vládnuť: Bourboni, jakobíni, prívrženci Napoleona, republikáni, pravica alebo boľševici. Cieľom ich zahraničnej politiky bude vždy len oslabiť nemeckú moc.
– Musíme sa pripraviť na výmenu názorov s Francúzskom, – pokračoval Hitler. – Musíme si vybudovať výhodné výpadové body proti Francúzsku na španielskom území. To nám umožní aj zablokovať Gibraltar, a tak oslabiť námornú moc britského impéria pre prípad, že by sa Anglicko nečakane postavilo na stranu Francúzska. Hlásenie výzvednej služby, ktoré o chvíľu podá kontraadmirál Canaris, nám ukáže, že tento cieľ môžeme v krátkom čase bez ťažkostí dosiahnuť. Prosím vás, aby ste z faktov, ktoré sa teraz dozviete, urobili svoje uzávery.
Canarisova krátka situačná zpráva:
– Informácie mojich najlepších agentov potvrdzujú to, čo pred chvíľou hovoril führer. Existuje oprávnená obava, že v Španielsku sa môžu dostať k moci komunisti, ktorých vplyv neustále rastie. Naše postavenie v Európe by v takej situácii bolo veľmi ťažké. Tretia ríša, stisnutá do klieští komunizmu, by musela o svoje bytie veľmi ťažko bojovať. Na šťastie máme však prostriedky, ako takejto nepriaznivej situácii predísť. Prostredníctvom jedného spolupracovníka našej výzvednej služby v Tetuane sa mi pred niekoľkými dňami podarilo obnoviť kontakt s generálom Francom. Franco je rozhodnutý konať. Potrebuje ešte dve veci: zámienku, ktorou by pred svetom odôvodnil vypuknutie povstania, a potom pomoc zvonku.
– Zámienka? – prerušil ho Hitler. – To je dobrý nápad. Myslím, že abwehr dokáže dať generálovi Francovi k dispozícii náležitú zámienku. Čo o tom súdite, páni?
– Plán intervencie v Španielsku má pre nás nesmierny strategický význam, – potvrdil von Blomberg. – Náš zbrojársky priemysel potrebuje suroviny a Španielsko nám ich bude môcť dodávať. Akonáhle upevníme svoj vplyv v tejto krajine, bude – ako už povedal führer – aj význam základne Royal Navy v Gibraltari veľmi problematický. Veľkú Britániu odrežeme od Suezu a tým zahatáme aj prísun nafty z Blízkeho východu. Konečné rozhodnutie v tejto záležitosti však padne až vtedy, keď budeme poznať postoj Anglicka. V súčasnej situácii by bola pre nás vojna s Veľkou Britániou samovraždou. Pán kontraadmirál Canaris bude snáď taký dobrý a povie nám svoj názor.
Canaris vstal a začal hovoriť. Tetuanský agent abwehru, nemecký obchodník Langenheim, ho informoval o plánovanom Francovom puči. Za svojho pobytu v Španielsku sa Canaris niekoľko ráz stretol s kandidátom na diktátora, človekom mimoriadne ambicióznym a prehnane namysleným na svoje schopnosti. Avšak pri všetkých svojich chybách bol Franco prefíkaný a šikovný, čo bolo vlastne šéfovi abwehru veľmi vhod, a predpovedal mu veľkú budúcnosť. Aj jeho starí španielski priatelia, na čele s Juanom Marchom, pomýšľali už dávnejšie vyvolať ozbrojené povstanie proti ľudovému frontu a vláde Large Cabalerra, ktoré prekážali ich záujmom. Canaris bol s nimi v stálom kontakte.
Jeho druhý agent Bernhardt, ktorý bol v tom čase v Anglicku, mu podal zprávu, že britská vláda nepodnikne nič na ochranu ľudového frontu v Španielsku. O komunistické Španielsko nemá britské impérium žiaden záujem – informoval agent. – Britská vláda nespraví ani krok pre ľudový front.
– Ako teda vidíte, páni, môžeme podľa mojej mienky bez akýchkoľvek obáv pristúpiť k realizácii našich plánov, – konštatoval na záver Canaris. – Bude Ribbentropovou úlohou podniknúť potrebné diplomatické kroky, aby sa vyvolal dojem, že Nemecko nie je zainteresované na vývoji udalostí v Španielsku. O ďalšie sa už postará armáda a abwehr.
Göring, túžiaci vyskúšať najnovšie typy nemeckých vojenských lietadiel v ozajstnej vojne, bol ihneď za plán intervencie. Hitlera zaujímalo aj stanovisko Talianov k tejto otázke. Canaris vysvetlil, že Taliani už nadviazali úzky styk s organizátormi vojenského puču v Španielsku. Táto zpráva vyvolala u Hitlera záchvat zúrivosti.
Ak si tá bachratá sviňa
 myslí, že s nami vybabre a zhrabne všetko najlepšie, to sa teda veľmi mýli, – zvolal zlostne Hitler. – Nikdy nedovolím, aby sa Španielsko dostalo do záujmovej sféry takého slabého partnera. Taliani si môžu robiť svoje „Mare nostrum“
, ale zátka doň musí byť v našich rukách.
Canarisa splnomocnili viesť neoficiálne rokovania s Mussolinim a Cianom, zatiaľ čo Ribbentrop mal postupovať diplomatickou cestou verejne.
V ten istý deň odletel Canaris rýchlym lietadlom Focke-Wulf „Weihe“ z letiska Tempelhof do Ríma, kde sa ešte pred audienciou u Mussoliniho stretol so svojím talianskym kolegom zo špionáže šéfom SIM – plukovníkom Roattym.
Rozhovoru s Mussolinim sa zúčastnil aj Roatty a Ciano. Duce vysvetlil Canarisovi, že Taliansko má zo strategických dôvodov vážny záujem pomôcť generálovi Francovi vojensky i politicky a že v tejto súvislosti už vydal príslušné rozkazy.
– Ideologický charakter puču generála Franca, – ubezpečoval Mussolini, – vyžaduje našu plnú podporu. Intervencia z našej strany je nevyhnutná. Ľudový front v Španielsku je veľmi silný; hlavnú úlohu v ňom hrajú komunisti a ľavicoví socialisti. Okrem toho nesmieme zabúdať na pomoc Sovietov a Francúzska. Všetko toto vytvára zápalné ohnisko komunistickej revolúcie v tejto časti Európy. Preto musíme konať s najväčšou rozhodnosťou. Ruku Sovietov, vystretú nad Európou, treba odťať. Vyžaduje si to záujem Nemecka i Talianska.
Canaris sa pokúšal vysondovať stanovisko Duceho a Ciana k rozdeleniu záujmov v Španielsku po víťazstve generála Franca. Taliansky minister zahraničia sa však šikovne vyhol odpovedi.
Po Canarisovom odchode povedal Mussolini svojmu zaťovi Cianovi:
– Nemci sú čím ďalej tým drzejší. Chcú vždy z koristi to najmastnejšie. Vidím, že neopevňujem Brenner
 nadarmo.
Po návrate do Berlína sa Canaris ihneď stretol s von Blombergom a Göringom a obšírne im porozprával priebeh rozhovorov s talianskymi vládnymi činiteľmi.
O dva dni nato bol za záhadných okolností zavraždený predák pravicového hnutia v Španielsku Calvo Sotello. Z vraždy obvinili ľudovú milíciu a komunistov. Táto udalosť dala Francovi podnet rozpútať fašistický puč v krajine. Len niekoľko ľudí – najbližších spolupracovníkov Canarisa – vedelo o tom, že v tejto vražde mal prsty abwehr.
Po vypuknutí občianskej vojny v Španielsku začali agenti abwehru, pracujúci vo Francúzsku, na zvláštny rozkaz Hitlera akciu, ktorej cieľom bolo zvrhnúť vládu ľudového frontu v tejto krajine. Na tajnej výplatnej listine Canarisa objavovali sa v tom čase známe mená činiteľov francúzskej pravice, ako aj mená vedúcich teroristických organizácií, ktorí na rozkaz II. oddelenia abwehru vykonávali diverzantskú a sabotážnu činnosť.
Nepokoje, ktoré vypukli vo Francúzsku na jeseň roku 1936, vyvolali fašistické a teroristické organizácie „Croix de Feu“ (Ohnivý kríž), Kagulardovci a Flandinovi reakcionári, inšpirovaní nemeckou výzvednou službou. Tieto akcie mali znemožniť materiálnu podporu ľudovej vlády v Španielsku, zatiaľ čo generál Franco dostával v tom istom čase obrovské množstvo vojnového materiálu z Talianska a Nemecka.
Canaris často navštevoval Španielsko, aby sa tam stretol so svojimi ľuďmi Legenheimom a Dietkeom, ako aj s vojenským atašé v Tangere plukovníkom Remerom. Organizovali špionážnu sieť abwehru, ktorá sa tiahla až do britskej pevnosti Gibraltar. Cesty do Španielska absolvoval Canaris zvyčajne zvláštnym lietadlom vo veľkých výškach cez francúzske územie.
Keď sa Göring rozhodol nasadiť pomocnú leteckú légiu „Condor“, poverili Canarisa prejednaním tejto záležitosti s generálom Francom. Letecká jednotka „Condor“ mala v občianskej vojne podstúpiť generálnu skúšku na overenie strojov a bojovej pripravenosti pilotov luftwaffe. Nemecká ponuka sa stretla s vrelým ohlasom. Letectvo generála Franca bolo pomerne slabé a nemohlo získať prevahu, potrebnú pre ofenzívu pozemných jednotiek. Operácie francistov síce podporovali talianske letecké jednotky, ktoré dodal Mussolini, ale stíhačky Savoya a Caproni ďaleko zaostávali po technicko-taktickej stránke za sovietskymi stíhačkami typu „Rata“, ktoré bojovali po boku vládnych vojsk.
Nemecká pomoc Francovi nebola nezištná; okrem strategických cieľov sledovala aj ciele hospodárske. Za vojenskú pomoc mal Franco dodávať Nemecku dôležité strategické suroviny lacnejšie, než boli svetové ceny. Tieto suroviny tvorili prírodné bohatstvo Španielska. Canarisovo rokovanie s Francom bolo úspešné a jednotku „Condor“, do ktorej patrili najskúsenejší piloti luftwaffe, nasadili na španielsky front. Veliteľom „Condoru“ bol spočiatku generál Sperrle. Po jeho povýšení prevzali velenie postupne generáli Faichmann a potom von Richthofen.
Organizovaním pomoci generálovi Francovi sa zaoberal Göring a Ribbentrop. Mnohé záležitosti však vybavoval sám Canaris alebo jeho výzvedná služba, keďže Nemecko po pristúpení za člena Komisie pre neintervenciu nechcelo a nemohlo verejne vystupovať ako účastník občianskej vojny v Španielsku. Abwehr mohol nerušene pracovať bez toho, aby sa verejnosť o tom dozvedela.
Abwehr v akcii
„Beda nášmu hnutiu, ak sa začneme zdokonaľovať v protestovaní namiesto toho, aby sme pripravovali vojnu.“

„V každom prípade, keď ide o zdanlivo nesplniteľnú požiadavku, musí byť pozornosť celého národa sústredená na túto jedinú vec tak, akoby od jej splnenia záviselo „bytie alebo nebytie“.“
„Kto si vopred nerozdelí cestu, ktorú chce prekonať, na jednotlivé etapy a nestará sa s vypätím všetkých síl o ich plánovité prekonanie, ten nikdy konečný cieľ nedosiahne…“

Hitler, Mein Kampf
Na prísne tajnej porade, ktorej sa okrem Hitlera, Rosenberga, Hessa, Göringa a von Blomberga zúčastnil aj Canaris a Himmler, ako aj niekoľko ministrov Tretej ríše, predniesol führer zásady svojej expanzívnej politiky voči susedným európskym štátom.

Poradu otvoril sám Hitler:
„Stojíme pred uskutočnením najvyšších cieľov našej zahraničnej a národnej politiky. Už naša doterajšia činnosť nám priniesla úspechy, na ktoré môže byť pyšný každý Nemec a člen NSDAP. Zrušili sme versailleskú zmluvu a budujeme nové mocné Nemecko.
Úlohou národného socializmu je bez ohľadu na staré tradície a predsudky zjednotiť nemecký národ, zbúrať hradby dnešného tesného lebensraumu
 a uvoľniť Nemcom cestu do nových krajín. Nesmieme sa však pustiť do vojny s celým svetom, ale biť našich nepriateľov jedného za druhým.
Našou prvou úlohou je spojiť dvanásť miliónov našich bratov, žijúcich v Rakúsku, s materskou zemou, ako aj pripojiť Sudety, Čechy a Moravu k ríši. V strednej Európe budú môcť štáty voľne existovať jedine pod vedením Nemecka.
V boji o národnú autonómiu Flámov v Belgicku, Alsasov vo Francúzsku, Slovákov v Československu, Chorvátov a Nemcov v Juhoslávii, Nemcov a Ukrajincov v Poľsku a pod. nejde o nič iné, ako o prípravu budúcej strednej Európy pod protektorátom Veľkonemeckej ríše. Musíme to však realizovať etapovite v súlade s našou taktikou. Ako prvých musíme spojiť Nemcov, žijúcich v Rakúsku a Československu, s ich nemeckou otčinou. Potom vyriešime poľský problém, lebo táto krajina bude našou výpadovou základňou na východ. Keď to dokončíme, potrestáme Francúzsko za jeho odveký nepriateľský postoj voči Nemecku. Zo strany Anglicka nám nehrozí žiadne nebezpečenstvo, lebo existencia silného Francúzska nebola nikdy v záujme britskej politiky. Vojna s Anglickom je pre Nemcov nežiadúca. Ťažko si možno priať, aby dva germánske národy proti sebe bojovali. Pre každý prípad musíme Anglicko natoľko oslabiť, aby mu ani náhodou neprišlo na um zaútočiť na nás.
Len čo si zaistíme poriadok v Európe, zaútočíme spolu s Anglickom na východ. Naším konečným cieľom je totiž zničenie komunistického Ruska a získanie miliónov štvorcových kilometrov životného priestoru pre Nemecko.“

Z Hitlerovho programového vyhlásenia vyplývalo rozdelenie úloh pre ministerstvo zahraničia, reichswehr a ministerstvo propagandy. Bolo rozhodnuté, že Ribbentrop a Goebels sa budú naďalej zaliečať zahraničiu systematickým uisťovaním o mierových úmysloch Nemecka a tak odvádzať pozornosť cudzích štátov od skutočnej politiky Tretej ríše. Medzitým mala armáda skončiť všetky prípravy na anexiu Rakúska a Československa. V tejto súvislosti musel abwehr zaktivizovať svoju činnosť na území mnohých európskych štátov, predovšetkým v Rakúsku, Československu, Poľsku a Francúzsku. Činnosť nemeckej výzvednej služby v Anglicku bola usmernená predovšetkým na oslabenie potenciálu Veľkej Británie, vyvolávaním nepokojov v kolóniách a v Severnom írsku.
Vo výbojných plánoch Nemecka videl Canaris vhodnú príležitosť pre rozšírenie a posilnenie výzvedného aparátu, ako aj pre uskutočnenie svojich osobných plánov. Jeho plány sa pomaly, ale iste stávali skutočnosťou. Osud národov, ktoré mali Nemci podmaniť, mu bol úplne ľahostajný.
Rovnako ako väčšina ľudí okolo Hitlera zastával aj on názor, že účel svätí prostriedky; pravda, len vtedy, keď v tom videl zrejmú korisť pre Nemecko a pre seba. V jeho očiach bol Hitler človekom, ktorý uviedol do života dávne túžby cisárskych dôstojníkov a nikdy sa nezmieril s porážkou Nemecka a s versailleskou zmluvou. Weimar a Versaille už patrili minulosti. Nemecká armáda mohutnela každým dňom. Rýchle sa formovali nové divízie a pluky. Zbrojársky priemysel pracoval na plné obrátky. Bez prestávky dymili komíny hút a zbrojárskych fabrík, produkujúcich zbrane pre novú armádu. „Kanóny namiesto masla!“ vyhlásil Göring. Nemecký národ, ktorý čakal na führerom prisľúbený lebensraum, musel silnejšie pritiahnuť opasok. Druhá svetová vojna sa blížila míľovými krokmi.
Podľa rozkazov, ktoré dostal Canaris osobne od Hitlera a Blomberga, sústredil sa na vybudovanie hustej výzvednej siete abwehru v Československu, Rakúsku, Francúzsku a Poľsku. Zatiaľ čo v troch posledných štátoch mohli agenti abwehru pracovať skoro úplne nerušene, vydávajúc sa za turistov, športovcov a pod., v Československu museli postupovať veľmi opatrne a ostražite. Československá kontrašpionáž pracovala ofenzívne a operatívne a najmenšia neopatrnosť mohla zmariť dlhodobú systematickú námahu. Najväčšiu starosť na československom území robilo Canarisovi zneškodniť vysielačku neďaleko Prahy. Vysielačka bola totiž v rukách nemeckých politických emigrantov, ktorí sa uchýlili na územie Československa. Vo svojich vysielaniach vyzývali Nemcov sabotovať hitlerovské nariadenia a bojovať proti fašistickému režimu. Pôvodne mala túto vysielačku zlikvidovať zahraničná výzvedná služba RSHA pod vedením obersturmbannführera SS Schellenberga. Neskôr, keď vysielačka šírila defetizmus medzi vojakmi prezenčnej služby a varovala Nemcov pred následkami militarizácie, Hitler sa rozhodol poveriť zničením vysielačky vojenskú výzvednú službu, čoho sa konečne domáhal aj Canaris. Canaris chcel dokázať Himmlerovi, že vojenská výzvedná služba vie aspoň tak diskrétne ako gestapo splniť aj takéto úlohy. Týmto by od základu vyvrátil pochybnosti Himmlera, ktorý veril jedine gestapu. Šéf abwehru dlho rozmýšľal nad tým, komu zverí túto ťažkú operáciu. Voľba padla na najšikovnejšiu agentku barónku Reissu von Einem, ktorej špionážna činnosť a koniec kariéry sa obdivuhodne podobá histórii Mata Hari. Táto mladá, pekná, inteligentná a po dobrodružstvách túžiaca žena mala už za sebou pestrú mladosť, keď roku 1935 poslala abwehru list a v ňom ponúkla svoje služby. Keď Canaris zistil, že nejde o úskok cudzej špionáže, dal si s barónkou schôdzku.
Prvé stretnutie sa uskutočnilo v reštaurácii Horcher v Berlíne. Šéf abwehru už v priebehu prvého rozhovoru konštatoval, že Reissa môže byť výzvednej službe mimoriadne prospešná. Sú ľudia na špionáž ako stvorení. A Reissa patrila medzi nich. Odvážna, rozhodnutá na všetko, bez morálnych škrupúľ, najlepšie sa cítila a vyžívala v atmosfére úkladov a tajomstiev, v riskantných situáciách, kde išlo o život. Pre tieto vlastnosti sa Canaris zaujímal o ňu viac, než to z jeho funkcie šéfa vyplývalo.
Je dosť možné, že sa jej podarilo podmaniť si na krátky čas aj jeho city, ako za onoho času Mate Hari. Po niekoľkotýždennom spolužití vyslal ju Canaris do Československa, aby tu zorganizovala špionážnu sieť a postarala sa o umlčanie vysielačky. Reissa splnila svoju úlohu znamenite. Po príchode do Prahy nadviazala široké známosti, vystupujúc na podklade falošného pasu ako bohatá Francúzka. Vydávala sa za nepriateľa hitlerizmu, čím si získala aj dôveru nemeckej emigrácie. Vďaka tomu sa jej za krátky čas podarilo obstarať všetky potrebné údaje o vysielačke. Okamžite o tom upovedomila Canarisa prostredníctvom istého diplomatického kuriéra, ktorý už dlhší čas pracoval v službách abwehru. Z II. oddelenia abwehru vyslal Canaris na pomoc Reisse von Einem dvoch špecialistov agentov-sabotérov, ktorí priniesli zbrane a výbušniny.
Vybraná trojica sa stretla v Brne v byte nejakého Karola Svetova, dôstojníka československej armády, ktorý nezbadal, že Reissa je agentkou abwehru. Reisse ako svojej milenke prezradil v slabých chvíľach viaceré služobné tajomstvá. V tom čase bol Svetov na dovolenke a Reissa mohla s jeho bytom voľne disponovať. Prijímala v ňom časté návštevy žien a mužov, agentov miestnej špionážnej siete abwehru. Reisse sa pracovalo o to ľahšie, že Svetov, ako dôstojník československej výzvednej služby, nebol podozrivý. Na jednej zo svojich schôdzok sa trojka agentov dohodla na podrobnom pláne útoku na vysielačku.
O niekoľko dni odpočúvacia stanica abwehru hlásila, že kontrašpionážna vysielačka prestala vysielať. Agenti abwehru zaútočili na vysielačku za súmraku. Akciu urobili tak ticho, že obyvatelia domu, v ktorom bola vysielačka, sa o jej zničení dozvedeli až na druhý deň, keď československá kontrašpionáž začala vyšetrovať. Niekoľko ľudí – nemeckých emigrantov – bolo zákerne zavraždených.
Po vykonanej akcii sa Reissa vrátila do Nemecka. Dlho tam však nezostala – Canaris ju odvelil do Paríža. Vo Francúzsku sa zaoberala špionážou a súčasne sprostredkovala medzinárodný obchod so zbraňami. Cez jej ruky prešli obrovské zásielky vojnového materiálu, určené pre štáty Latinskej Ameriky, pre Čínu, Fínsko a baltické štáty. Pololegálna, ale francúzskymi úradmi tolerovaná spolupráca s medzinárodnou bandou obchodníkov so zbraňami Reisse do istej miery uľahčovala špionážnu činnosť. Keďže disponovala dostatočným množstvom peňazí, mala prístup do popredných parížskych salónov a zakrátko sa jej podarilo získať pre nemeckú výzvednú službu mnoho exponovaných osôb z vládnych kruhov Francúzska. Tak získala Reissa za spolupracovníka abwehru vo Francúzsku aj ministra Georga Bonneta, ktorý dodával nemeckej špionáži nesmierne cenné informácie o stavbe Maginotovej línie.
Súčasne vyvíjal abwehr aj činnosť proti Rakúsku. Hitler síce ešte v máji 1935, krátko po neúspešnom atentáte v Rakúsku, vedenom prohitlerovskými elementárni, verejne vyhlásil v reichstagu, že Nemecko nikdy nemalo v úmysle a ani v budúcnosti nepomýšľa zasahovať do vnútorných vecí Rakúska alebo Rakúsko anektovať. Boli to však len prázdne reči, ktoré mali dezorientovať svetovú verejnú mienku a maskovať prípravu na anšlus. Zhodne s „oficiálnou líniou“ uzavrel Hitler v júli 1936 pakt o neútočení. Tieto oficiálne kroky a diplomatické ťahy sa netýkali armády, ktorá rýchlym tempom dokončovala posledné prípravy na obsadenie Rakúska. Hitlerovi a nemeckej plutokracii, ktorá podporovala politiku NSDAP, záležalo predovšetkým na získaní cenných rakúskych ložísk železnej rudy, zbrojoviek a zásob rôznych strategických surovín, a nie na „vtelení Rakúska do nemeckej rodnej zeme“, ako to vytrubovala hitlerovská propaganda. Abwehr dostával pravidelne vyčerpávajúce špionážne hlásenia z rakúskeho územia prostredníctvom šéfa rakúskej výzvednej služby generála Lohausena, ktorý potom prešiel do služieb abwehru.
Canaris práve organizoval novú výzvednú sieť, keď sa v Tretej ríši objavili prvé náznaky zásadných osobných rozporov medzi stranou a armádou.
V záujme bližšieho spojenia armády s NSDAP zreorganizoval Hitler veliteľstvá. Von Blomberga a von Fritscha odstavili. Hitler rozpustil ministerstvo vojny a nahradil ho hlavným veliteľstvom ozbrojených síl (OKW), ktorému mali odteraz podliehať veliteľstvá jednotlivých zbraní. Najvyšším veliteľom ozbrojených síl bol sám Hitler. Na čele OKW stál Keitel, za vrchného veliteľa pozemných síl (OKH) vymenoval generála von Brauchitscha a za šéfa štábu generála Haldera.
Situáciu využili Himmler a Heydrich – opäť zaútočili proti abwehru. Vystúpili s obžalobou, že v abwehre našli výhodné útočište skupiny sprisahancov a že abwehr aktívne napomáha protivníkom hitlerovského režimu. Svoju obžalobu však nemali ničím podloženú. Jediný člen abwehru, a to generál Oster, udržiaval úzky kontakt so skupinou vyšších dôstojníkov a diplomatov, ktorí z rôznych, často celkom osobných dôvodov, pomýšľali odstaviť Hitlera. Táto opozícia nemala nikdy konkrétny politický charakter a ani si nevedela získať na svoju stranu väčšiu skupinu ľudí. Generál Oster udržiaval prostredníctvom veľmi zdatného agenta I. oddelenia abwehru Hansa Oestera spojenie s niekoľkými diplomatmi Anglicka, Holandska, Francúzska a Vatikánu a snažil sa získať ich podporu pre skupinu sprisahancov proti Hitlerovi. Ale Canaris sa o týchto plánoch dozvedel až neskôr. Hitler tvrdeniam šéfov RSHA neuveril, keďže svoje obvinenia nemohli podložiť žiadnymi rukolapnými dôkazmi.
Keď sa Canaris presvedčil, že zo strany gestapa nehrozí abwehru žiadne nebezpečenstvo, odišiel na výzvu jedného svojho agenta, nejakého „Daimlera“, v januári 1938 do Veľkej Británie. Vybavený falošným pasom nemeckého obchodníka Johanna Hindenbrandta došiel do Londýna a ubytoval sa na ulici Cleveland Terrace 28. Tu ho už čakal Daimler so zprávou, že traja agenti abwehru, zamestnaní v anglickej zbrojovke Woolwich Arsenal, získali podrobné informácie o výrobe nových protipancierových diel; ich strelám vraj neodolá ani veľmi hrubý pancier. Pre Canarisa bola táto zpráva nadmieru dôležitá, lebo Nemci práve v tom čase začali s masovou produkciou nových typov tankov. Canaris s Daimlerom odcestoval ihneď do Woolwichu a v tajnom byte sa stretol so svojimi agentmi P. E. Gladingom, Albertom Wiliamsom a C. W. Mundavom, zamestnancami zbrojovky.
Rozhovor sa neobišiel bez menšieho konfliktu, lebo Glading v poslednej chvíli odmietol podať presnejšie údaje; uvedomil si totiž, aké nebezpečné následky môže mať jeho čin. Canaris však mal pre takéto prípady svoje osvedčené metódy. Rozhodne nepatril k ľuďom, ktorí nevedia presadiť svoju vôľu. Zastrašil Gladinga, že ho prezradí britským úradom, a tak ho prinútil pokračovať v špionáži pre abwehr. Glading vedel, že išlo o vážnu výstrahu. Canaris platil gavaliersky, zato však žiadal cenné a vieryhodné špionážne informácie. Boli prípady, že šéf abwehru, využijúc len jemu známe cestičky, upozornil britskú kontrašpionáž na svojho agenta, ktorého už nepotreboval, a tým, že ho zaistili, odvrátil pozornosť Angličanov od inej svojej špionážnej siete.
Canaris vyplatil Gladingovi obrovskú sumu 4000 libier šterlingov za fotokópie plánov protipancierových a protilietadlových diel, ktoré vyrábala zbrojovka vo Woolwichu. Potom Canaris urýchlene odcestoval do istej malej dedinky vo Wales, kde sa zišiel s tajným agentom abwehru „Perkinsom“, zamestnancom veliteľstva RAF. Rozprávali sa v aute na neosvetlenej poľnej ceste.
– Mám pre vás, pán Hindenbrandt, – povedal agent, – nesmierne cennú zprávu priamo zo štábu RAF. Ide o mimoriadne závažnú informáciu. Dozvedel som sa, že v polovici februára má absolvovať skúšobný let prototyp najnovšieho lietadla Vickers „Wellesley“ nad Severným morom.
– V akej výške?
– Asi 2000 metrov.
Canaris sa usmial. Získať takéto lietadlo nebude asi ťažké. Ministerstvo námorníctva nedalo nadarmo abwehru k dispozícii špeciálnu ponorku, ktorej ďalekonosné protilietadlové delá hravo zostrelia každé lietadlo až do výšky 6000 metrov.
Canaris sa usmial. Získať takáto lietadlo nebude podrobnostiach budúcej akcie a okamžite odcestoval do Nemecka, aby si v pokoji pripravil plán, ako ukoristiť lietadlo.
Tajný agent „Perkins“ splnil svoju úlohu výborne. 12. februára 1938 odoslali zapečatenú obálku s údajmi o presnej trase skúšobného letu prototypu zo štábu RAF na veliteľstvo letiska v Farnboroughe. Piloti ju smeli otvoriť až tesne pred štartom už v kabíne lietadla. Nikto z posádky nemohol tušiť, že obsah obálky už prezradil Canarisovi pilot holandskej leteckej linky, ktorý pracuje pre nemeckú výzvednú službu. Šéf abwehru bol právom pyšný, že sa mu podarilo prejsť cez rozum britskej Intelligence Service. Zostrelenie prototypu lietadla mohlo vyvolať vážny medzinárodný konflikt, ale Canaris, posmelený úspechom, necúvol. Po obdržaní zprávy z Anglicka vyplávala ihneď na Canarisov rozkaz do Severného mora špeciálna ponorka. V jej blízkosti manévrovali ešte iné ponorky, ktoré mali rušiť rádiové spojenie lietadla „Wellesley“ so svojím letiskom.
16. februára 1938 o 9,15 hodín štartovalo lietadlo na svoj skúšobný let. Pilotovali dvaja poručíci – F. S. Gardiner a G. D. Thompson.
Títo piloti sa už na svoju materskú základňu nikdy nevrátili. Vickers „Wellesley“ sa stal korisťou protilietadlových diel nemeckej ponorky, ktorá ho prinútila pristáť na mori. Obidvoch pilotov zajali. Živí svedkovia situáciu značne skomplikovali, lebo mohli po čase všetko prezradiť. Veliteľ ponorky dal preto rozkaz ihneď nadviazať spojenie s centrálou abwehru na Tirpitzufer.
– O čo ide, kapitán? – spýtal sa šéf abwehru.
– Máme na palube dvoch zajatcov a neviem, čo s nimi. Mohli by nás pri najbližšej príležitosti prezradiť.
– To nesmieme nikdy pripustiť. Führer si neželá žiadne zápletky s Anglickom. Dávam vám v tejto záležitosti voľnú ruku. Mŕtvi majú tú úžasnú vlastnosť, že vedia mlčať

O niekoľko dní hlásil Canaris Hitlerovi, že ukoristené lietadlo Vickers „Wellesley“ odovzdali výskumnému ústavu vzdušných síl. Britská výzvedná služba našla až po niekoľkých mesiacoch na rôznych miestach Nemecka časti lietadla a vypátrala agenta, ktorý sprostredkoval tajné informácie abwehru. Britská verejnosť bola zhrozená tajuplným zmiznutím lietadla a energicky sa dožadovala vysvetlenia tejto nie každodennej záhady. Šéf Secret Service Sir Robert Vansittart navštívil premiéra Chamberlaina a žiadal ho, aby ihneď diplomaticky zakročil proti Nemecku. Ministerský predseda bol proti tomu; bál sa, že by to mohlo znamenať zostrenie vzťahov medzi Anglickom a Nemeckom. Veľká Británia, praktizujúc pštrosiu politiku, chcela sa za každú cenu vyhnúť vojne s Nemcami.
– Kvôli dvom ľuďom a jednému lietadlu nevezmem na seba zodpovednosť za druhú svetovú vojnu, – vyhlásil Chamberlain šéfovi Secret Service.
– Bolo by pre celý svet lepšie, keby ste sa pre to rozhodli, – povedal prorocky lord Vansittart, opúšťajúc pracovňu premiéra.
Mračná nad Európou
Politická situácia v Európe bola zo dňa na deň napätejšia. Pre mnohých realisticky zmýšľajúcich politikov už bolo jasné, že skôr či neskôr musí dôjsť ku konfliktu. Canarisa neprekvapil Keitlov rozkaz abwehru v súvislosti s prípravami na anšlus. Hitler síce ubezpečil rakúskeho kancelára Schuschniga pri návšteve v Berchtesgadene dňa 12. februára 1938, že Nemecko nemá voči Rakúsku žiadne nepriateľské úmysly, ale súčasne vydal rozkaz OKW koncentrovať vojská na rakúskych hraniciach. Hitlerovo pokrytectvo triumfovalo a nieslo ovocie. Na odvrátenie pozornosti rakúskeho generálneho štábu od pohybov nemeckých vojsk Canaris po dohovore s Keitlom a Halderom podhodil rakúskemu štábu prostredníctvom Lohausena falošnú tajnú zprávu OKW Hitlerovi, v ktorej Keitel hlási priebeh manévrov, premiesťovanie jednotiek i počet zúčastnených vojakov. Podvod sa podaril a o päť dní na to nemecké vojská vpochodovali bez najmenších prekážok do Viedne, a tak prekvapili úplne dezorientovaných veliteľov rakúskej armády.
Anšlus Rakúska vyvolal v celom Nemecku obrovské nadšenie a ovácie Hitlerovej politike. Pri tejto príležitosti sa ráčil ujať slova aj sám Goebbels. Na zhromaždení v Hamburgu povedal:
– Nedáme sa v našich predsavzatiach rušiť krikom európskej tlače. Už sme to raz dokázali, keď sme obsadili Porýnsko. Vtedy tlač nariekala, že sme nedodržali pakty. Túto pesničku nám stále spievajú a neraz ešte budú spievať.
Bola to predpoveď ďalších nemeckých akcií. Nebolo treba dlho na ne čakať.
V lete roku 1938 vyhlásil Hitler na tajnej porade štábu, že zhodne s plánom, ktorý sám vypracoval, najbližším cieľom nemeckej expanzívnej politiky je získať späť nemecké územie v Sudetách a anektovať Čechy. Podľa jeho názoru je tento krok pre získanie prístupu do Poľska nevyhnutný. Odtiaľto potom povedie cesta rozhodujúceho úderu na východ.
Plán útoku na Československo vyvolal vo vojenských kruhoch, kalkulujúcich s odstavením Hitlera, paniku. Boli presvedčení, že Anglicko a Francúzsko poskytnú Československu vojenskú pomoc a že Nemecko, neprichystané na boj na dvoch frontoch, by muselo podľahnúť. Oster, ktorý patril do skupiny sprisahancov, pri jednom rozhovore vyložil Canarisovi situáciu a navrhol mu účasť na sprisahaní proti Hitlerovi.
– Máte šťastie, že som dôstojníkom, a nie udavačom, – povedal Canaris. – Za túto „dobrú zprávu“ by som bol povinný postaviť vás pred vojenský súd. V budúcnosti sa s podobnými návrhmi na mňa, prosím, neobracajte. – Vidiac, že Oster má v úmysle odísť, dodal neočakávane tónom plným sarkazmu: – Keď budem mať v úmysle zradiť führera, budem vedieť, na koho sa mám obrátiť.
Keď tieto slová vyriekol, ešte netušil, že Hitlerove neúspechy a s tým spojené i stroskotanie osobných nádejí a plánov postavia v budúcnosti aj jeho samého do radov sprisahancov.
Príprava anexie Čiech postavila abwehr pred nové úlohy. Canarisova výzvedná služba i politická špionáž RSHA dostali rozkaz rozvinúť na území Československa rozsiahlu špionážno-diverzantskú činnosť, dezorganizujúc zriadenie tohto štátu. Šéf abwehru nadviazal kontakt s maďarskou výzvednou službou, ktorej velil plukovník Henneyi, a s druhým oddelením poľského generálneho štábu. Pomocou svojich agentov v poľskej výzvednej službe sa dozvedel, že aj Poľsko je zainteresované na rozbití Československa a na pripojení územia za Odrou. Z tejto zprávy mal Hitler pochopiteľne veľkú radosť, lebo vďaka poľskej účasti neboli Nemci sami terčom útokov svetovej verejnej mienky. Aj z hľadiska propagandy to bolo pre Nemcov veľmi výhodné a, samozrejme, nenechali to nevyužité.
Napriek obavám niektorých nemeckých dôstojníkov generálneho štábu však Anglicko a Francúzsko nepodnikli na ochranu Československa nič. Chamberlainova politika mieru a neintervencie mala zásluhu na uzavretí hanebnej mníchovskej dohody, ktorá legalizovala anexiu Československa Treťou ríšou. Maďarsko a Poľsko sa uspokojili s menšími teritoriálnymi ziskami.
Dosiahnuté úspechy a zlyhanie akýchkoľvek protiakcií zo strany veľmocí, ktoré akoby si neuvedomovali nebezpečenstvo dobyvačnej Hitlerovej politiky, spravili z Hitlera ešte apodiktickejšieho a sebavedomejšieho človeka. Viera vo vlastné ja, v neobmedzené možnosti a strategickú genialitu vzrástla. Mnohí sprisahanci, ktorí v obave pred možnými následkami útoku na Československo uvažovali o odstavení Hitlera, verili teraz v reálnosť a správnosť jeho plánov. Už bez najmenšieho váhania, ba priam s nadšením vítali rozkazy Hitlera pripraviť sa na prepadnutie Poľska.
Abwehr mal intenzívne pozorovať vojenské a priemyslové objekty v Poľsku, prikročiť k sabotážnym a diverzantským akciám a zabrániť Poliakom, aby pri ústupe svojich armád zničili mosty, železničné trate a vyhodili do povetria priemyslové objekty. Špionáž a sabotáž robil abwehr v Poľsku už dávno predtým.
V súvislosti s prípravami útoku na Poľsko (útok mal krycie meno „Fall Weiss“) konala sa na hlavnom veliteľstve porada štábu, kde prerokúvali podrobnosti tejto akcie pre jednotlivé armády a služby.
Tak ako celá generalita aj Canaris prijal s nadšením Hitlerovo rozhodnutie zmocniť sa Poľska a prichystať si tak výpadovú základňu proti Sovietskemu sväzu. Podľa ich mienky mal byť tento krok začiatkom historického pochodu Germánov na východ, aby tak „získali životný priestor pre nemecký národ“ – ako to sľúbil Hitler. Sám Hitler to deklaroval celkom jednoznačne: „Potrebujeme milión štvorcových kilometrov. Nájsť ich môžeme len na východe. Voči Poliakom budem neľútostný, preženiem ich. Nech sa usadia, kde chcú – hoci aj na Sibíri.“

Na tejto porade štábu okolo „Fall Weiss“ odporúčal Keitel Canarisovi spojiť sa s Jostom z veliteľstva SD kvôli operácii „Himmler“, ktorá mala byť štartom vojenskej akcie proti Poľsku.
Canarisa to veľmi prekvapilo. Nikto ho ako šéfa abwehru neinformoval o operácii pod týmto krycím menom, a preto ho jej ciele veľmi zaujímali.
– O existencii tohto plánu vie len niekoľko najbližších führerových spolupracovníkov, – vysvetľoval mu niekoľko hodín neskôr Jost. – Ide o politickú zámienku, ktorá má odôvodniť rozhodnutie útoku na Poľsko. Reichsführer SS vypracoval plán fingovaného útoku poľských vojakov na našu rádiovú stanicu v Gliviciach. Samozrejme, budú to do poľských uniforiem preoblečení väzni z koncentračných táborov, ktorých po splnení úlohy pod prísnym dohľadom SD zlikvidujeme. Führer nechce vojnu s Anglickom, ktoré má s Poľskom uzavretú zmluvu o vzájomnej pomoci, a preto si želá ukázať svetu, že nás k ozbrojenej akcii proti Poľsku vyprovokovali, lebo ich vojaci zákerne vtrhli na naše územie a prinútili nás k ozbrojenej odvete.
Canaris prehlásil Jostovi, že II. oddelenie dodá SD niekoľko desiatok kompletných poľských uniforiem a prisľúbil v prípade potreby všetku pomoc vroclavskej jednotky abwehru. III. oddelenie abwehru sa pustilo do prípravy dokumentov a materiálov, ktoré mali byť dôvodom „poľskej agresie“ proti Nemcom. Túto úlohu abwehr úspešne splnil a vyslúžil si uznanie Hitlera a Ribbentropa, ktorí – opierajúc sa o tieto dokumenty – zahájili širokozaloženú diplomaticko-propagačnú kampaň na medzinárodnom fóre.
Teraz pred vypuknutím vojny kázal Canaris II. oddeleniu abwehru znemožniť Poliakom niektoré akcie – pripravované zatopenie údolia Narvy a zničenie priemyselných objektov na Sliezsku; okrem toho bolo treba obsadiť tranzitnú železničnú trať, čo viedla z Nemecka cez poľské teritórium, a most pod Fordonom.
Ráno 1. septembra 1939 prekročili jednotky nemeckej armády poľské hranice. Berlínsky rozhlas hlásil do celého sveta, že führera k tomuto historickému rozhodnutiu prinútili sústavné ozbrojené provokácie Poliakov, ohrozujúce bezpečnosť Tretej ríše.
Začala sa druhá svetová vojna.
Tentoraz sa však Hitler prerátal vo svojej kalkulácii, že Anglicko nebude ochotné kvôli Poľsku vstúpiť do vojny. Fakt, že Veľká Británia a Francúzsko vypovedalo Nemecku vojnu, vyvolal v kruhoch nemeckej generality nepríjemný šok. Opozícia, ktorá pri príprave útoku na Poľsko zmĺkla, začala zase dvíhať hlavu. Najaktívnejšia bola skupina sprisahancov, do ktorej patril Oster, Gisevius a Dohnanyi, ako aj generál Beck a náčelník štábu pozemných síl Halder. Snovali plány, ako dosiahnuť prímerie s Anglickom a Francúzskom, a tak získať čas na prípravu útoku na východ. Podobný úmysel mali aj sprisahanci z radov NSDAP, prezident berlínskej polície gróf Helldorf i šéf kriminálnej polície gruppenführer SS Artur Nebe. Canaris tieto skupinky pozoroval, avšak sám sa bezprostredne ničoho nezúčastnil. Vedel, že vstup Veľkej Británie do vojny má len charakter formálny, propagačný a že Veľká Británia je rozhodnutá tak dlho sa vyhýbať ozbrojenému zásahu, kým nemecká expanzia neohrozí priamo jej záujmy. Informácie v tomto smere získal Canaris od šéfa talianskej výzvednej služby plukovníka Roattyho, ktorý mal v rukách tajný list britského Foreign Office
 adresovaný britskému vyslancovi v Ríme. Tento dokument obstaral taliansky tajný agent, ktorý – získajúc si dôveru vyslanectva – zastával tam funkciu vyslancovho tajomníka. Disponujúc informáciami z týchto prameňov o postoji Veľkej Británie voči Nemecku, mohol Hitler bez obáv stiahnuť väčšinu divízií zo západného frontu a predisponovať ich na východ. Keby boli Angličania a Francúzi vrhli na západný front len niekoľko divízií, bolo by sa Nemecko nevyhnutne dostalo do tragickej situácie. Ale zničenie Nemecka a zvrhnutie Hitlera ešte nebolo v pláne Chamberlaina a politikov spojencov. Rátali s tým, že Hitler po dobytí Poľska pôjde ďalej na východ proti Sovietskemu sväzu.
Počkáme, až sa Hitler vysporiada s boľševikmi, – vyhlasoval Chamberlain. – Z tejto vojny vyjde taký oslabený, že mu kedykoľvek môžeme nadiktovať naše podmienky.
Hitlerova armáda sa medzitým približovala k Visle.
Keďže kapitulácia poľskej armády bola už len otázkou niekoľkých dní, zvolal führer do Ilnau v Sliezsku mimoriadnu konferenciu, aby sa dohodli zásady politiky voči Poľsku. Ribbentrop predostrel niekoľko návrhov na riešenie tohto problému. Jeden z nich predvídal utvorenie malého poľského štátu pod protektorátom Nemecka. Išlo o neobsadenú časť Poľska, pozostávajúcu z varšavského, ľubelského, bialostockého, rzešovského a kieleckého vojvodstva. Zástancom tohto plánu bol sprvoti aj sám Hitler, myslel si, že takéto riešenie poľského problému sa stretne s priaznivým ohlasom v Anglicku. Himmler však nesúhlasil a presviedčal Hitlera, že taký malý poľský štát v samom srdci Nemecka by bol nebezpečným ohniskom, ak sa vezme do úvahy „bojový charakter Poliakov“. Po živej diskusii sa dohodli, že západné územie Poľska bude vtelené do ríše a z ostatných častí, zväčša poľnohospodárskych oblastí, sa zriadi „Generálny guvernement“ s hlavným mestom Krakovom. Časom sa aj guvernement mal zlikvidovať a Poliakov čakal osud vysídlenia ďalej na východ.
Abwehr dostal za úlohu bližšie sa zaoberať ukrajinským problémom a pomôcť ukrajinským nacionalistom Konovalcovovi a Melnikovovi, Canarisovým osobným známym, utvoriť špeciálne diverzantské skupiny, ktoré by sa neskôr použili vo vojne proti Sovietskemu sväzu. S Konovalcovom sa Canaris stretol bezprostredne po obsadení Varšavy v hoteli „Bristol“ na Krakovskom predmestí v izbe číslo 106. Obaja vodcovia nacionalistického ukrajinského hnutia súhlasili s podmienkami spolupráce, ktoré im navrhol Canaris. Zaviazali sa dať abwehru k dispozícii ľudí súcich pre špionážnu a diverzantskú činnosť na území sovietskej Ukrajiny.
Po dohode s vedúcimi OUN
 o ďalšej spolupráci vrátil sa Canaris do Berlína, kde ho očakávali dve nepríjemné zprávy.
Dvoch agentov Secret Service dňa 9. novembra 1939 neďaleko Venloo na neutrálnom území Holandska zaistili agenti politickej kontrašpionáže RSHA pod velením obersturmbannführera Schellenberga. Tento prepad gestapo presne zorganizovalo a dvaja britskí agenti Bets a Stevens sa pomerne ľahko dali zlákať do tejto pasce. Odohralo sa to nasledovne: politickú kontrašpionáž gestapa sa z dôveryhodného prameňa dozvedela, že dvaja agenti Secret Service boli poverení nadviazať spojenie so skupinou sprisahancov v armáde, ktorí chceli odstrániť Hitlera a uzavrieť mier so západnými mocnosťami. Schellenberg vzal na seba najväčšiu ťarchu akcie. Vydával sa za splnomocnenca sprisahancov kapitána wehrmachtu Scharamela, spojil sa s Betsom a Stevensom a na dohovorenom mieste na nemecko-holandskej hranici im mal odovzdať dôležitý materiál o sprisahaní.
Britskí agenti došli na dohovorené miesto a tam ich zaistili. Napriek vyskúšaným metódam gestapa bolo vyšetrovanie bezvýsledné. Pre Heydricha a Himmlera to však bol dostačujúci dôvod pre podozrenie, že mnohí vysokí dôstojníci sú v sprisahaní angažovaní.
Z účasti na sprisahaní podozrieval Heydrich aj Canarisa, ktorý vedel o nedávnych propozíciách Ostera a jeho spojení so sprisahancami. Oster sa ešte neopatrne spýtal šéfa SD, či sa vyšetrovanie vzťahuje aj na niekoho z abwehru. Vychádzajúc z týchto okolností začal Heydrich prostredníctvom gruppenführera SS Waltera Huppenkottena na vlastnú päsť diskrétne stopovať Canarisa, aby mohol dokázať jeho účasť na sprisahaní. Stopovanie však vyznelo naprázdno a Heydrich si musel priznať, že vernosť šéfa abwehru k führerovi nevykazuje ani najmenšiu trhlinu. Heydrichovmu podozrievaniu nevenoval Canaris príliš veľkú pozornosť, lebo si bol istý, že zaťažujúci materiál proti šéfovi RSHA, ktorý opatroval v prísne tajnom dossier, je dostatočne účinný. Viac starostí mu na robila zpráva, že francúzska kontrašpionáž odhalila spojenie stenografa vojenskej parlamentnej komisie s barónkou Reissou von Einem. Stenograf dodával barónke tajné informácie, týkajúce sa armády a zbrojárskeho priemyslu. Po zatknutí sa pri vyšetrovaní priznal, že dodával opisy tajných parlamentných protokolov nemeckej agentke abwehru. Francúzskej kontrašpionážnej službe sa ju však nepodarilo zaistiť. Reissu varovala manželka ministra Bonneta a ušla súkromným lietadlom z Francúzska do Nemecka. Francúzsky vojenský tribunál ju v neprítomnosti odsúdil na smrť. Po návrate do Berlína, podobne ako pred rokmi Mata Hari, sa snažila nadviazať spojenie s Canarisom. Tento jej dal najavo, že jej kariéra je nenávratne u konca. Reissa sa však nehodlala vzdať špionážnej činnosti a o rok neskôr, po kapitulácii Francúzska, sa vrátila do Paríža a ponúkla kontrašpionáži svoje služby. Avšak bez úspechu.

V Paríži nadviazala Reissa náhodnú známosť s istým Francúzom, ktorého abwehr už dlhší čas podozrieval zo špionáže v prospech Secret Service. Canaris si okamžite uvedomil nebezpečenstvo tohto spojenia pre abwehr. Reissa bola pridobre informovaná o mnohých veciach a ani tajomstvá ústredia nemeckej výzvednej služby jej neboli neznáme. Súrny rozkaz Canarisa ju nečakane povolal do Nemecka. Pricestovala rozradostená a plná nádejí, že bývalý šéf a milenec ju znovu zaradí do špionážnej služby. Na dohovorené miesto však namiesto Canarisa prišli ľudia z III. oddelenia abwehru. Približne po roku priniesli niektoré nemecké noviny zprávu, že nejaká Elisabeth Reissa von Einem bola odsúdená na smrť obesením.
Pluk „Brandenburg“

Ihneď po skončení kampane proti Poľsku prikročil Canaris k formovaniu práporu „Brandenburg“. Využil pritom poznatky z praxe špeciálnych bojových skupín, zložených z volksdeutsche, nasadených v Sliezsku na ochranu priemyslových objektov pred ustupujúcou poľskou armádou. Tento prápor podliehal priamo II. oddeleniu abwehru a ako snoval Oster, mal neskôr odstrániť Hitlera.
Prápor sa zakrátko rozšíril na pluk a o dva roky neskôr, v čase bojov o Moskvu, existovala už divízia tohto mena. Prápory pluku boli podľa pridelených úloh rozmiestnené v rôznych oblastiach Nemecka. Prvý prápor mal svoje stanovište v Brandenburgu a jeho pole pôsobnosti sa rozprestieralo na východnú oblasť. Pozostával z volksdeutsche a a z konovalcovských ukrajinských fašistov, ktorí veľmi dobre poznali situáciu v Poľsku, Sovietskom sväze a v baltických republikách.
Druhý prápor sa nachádzal v Dürene v Porýnsku. Svoju činnosť zameral na diverzantské akcie na západe. Všetci dôstojníci a vojaci tohto práporu hovorili perfektne po anglicky, francúzsky, holandsky a flámsky.
Prápor s poradovým číslom 3 mal svoj hlavný stan v Unterwaltersdorfe neďaleko Viedne. Operačná oblasť tohto práporu siahala na Balkán a v jeho radoch boli prevažne Nemci maďarského a srbského pôvodu. Najvýznamnejší brandenburský prápor bol ten, ktorému velil starý skúsený dôstojník abwehru Hainz. Sprisahanci, ktorí pôvodne kalkulovali s použitím práporov „Brandenburg“ pre svoje ciele v prípade vypuknutia puču, sa veľmi rýchle presvedčili, že by to nebolo možné. Tieto prápory sa totiž skladali zo zarytých prívržencov Hitlerovej politiky, zväčša fanatických členov NSDAP, ktorým ani na um nezišlo zradiť Hitlera.
Pri budovaní týchto práporov si Canaris podrobne preštudoval aj zásady a spôsoby boja britských oddielov, ktorým velil admirál Mountbatten. Abwehr sa aj presne oboznámil s organizáciou špeciálnych úderných jednotiek Spojených štátov, známych „Rangers“, pod vedením šéfa strategickej výzvednej služby USA Billa Donovana.
Úloha pluku „Brandenburg“ sa neobmedzovala len na sabotážne akcie a veľké diverzné operácie v nepriateľskom tyle. Do jeho náplne patrila aj ochrana rumunských naftových polí v Ploješti pred agentami britskej výzvednej služby. Túto úlohu mu na jeseň roku 1939 uložil abwehr. Bola to kľúčová úloha. Keďže sa Hitler pripravoval na nové vojenské výpady, potreboval zásobiť svoje armády obrovským množstvom pohonných hmôt. Bez nafty by sa celá vojenská mašinéria premenila na hromadu starého bezcenného železa. V roku 1939 predstavovala spotreba nafty pre pozemné vojská, letectvo a námorníctvo okolo 1 500 000 ton. Vojenskí experti z úradu pre strategické suroviny pri OKW vyrátali, že ročná spotreba pohonných hmôt pre armády v boji proti Sovietskemu sväzu bude dosahovať okolo 4 000 000 ton, teda toľko, koľko by dokázala dodať jedine rafinéria nafty v Ploješti s ročnou produkciou 3 980 000 ton. Canaris predvídal, že nepriateľ sa bude častými sabotážami snažiť narušovať plynulú produkciu týchto rafinérií. II. oddelenie abwehru dostalo rozkaz zorganizovať dôkladnú ochranu rafinérií v Ploješti. Vo všetkých podnikoch, kde mali Nemci kapitál, sa utvorili tajné obranné skupiny z majstrov, inžinierov a robotníkov, zverbovaných pre spoluprácu s abwehrom. Po krátkom časovom odstupe sa však ukázalo, že všetky tieto opatrenia na ochranu rafinérií v Ploješti boli pred útokmi malých, ale vynikajúco vyškolených a vyzbrojených skupín sabotérov nedostačujúce.
Canaris a Lohausen odcestovali do Rumunska a po niekoľkodňových vyjednávaniach, hroziac nemeckou intervenciou, dostali od kráľa Carola povolenie pre vstup špeciálnych práporov pluku „Brandenburg“ na rumunské územie. Bol to vlastne začiatok nemeckej okupácie Rumunska. Činnosť práporov v ploještskej oblasti bola v rozpore s ustanoveniami medzinárodného práva a vyvolala pochopiteľne aj odpor tamojšieho obyvateľstva. Ale Canaris sa aj v tejto situácii vynašiel.
V jednom z rozhovorov s Moruzovom, šéfom siguranzi – politickej polície, preslávenej bojom proti robotníckemu hnutiu, Canaris potvrdil, že prápory „Brandenburg“ na území Rumunska môžu vyvolať nežiadúci ohlas na medzinárodnom fóre. Bolo by dobre, keby vojakov týchto práporov preobliekli a pri zachovaní ich štruktúry vtelili do radov siguranzi.
Politická hra Rumunska bola v tom čase komplikovaná: Lavírujúc medzi Treťou ríšou a Veľkou Britániou snažilo sa Rumunsko za každú cenu zabrániť diplomatickým zápletkám s týmito štátmi. Na jednej strane uspokojovalo požiadavky Nemecka a na druhej strane unikalo, ako len mohlo, rozporom s Anglickom. Šéf politickej polície Moruzov musel v tejto situácii nájsť modus vivendi medzi požiadavkami Nemcov a politikou vlády. Po zlúčení práporov „Brandenburg“ so siguranzi nebola ich činnosť už taká nápadná, lebo rumunská kontrašpionáž tiež chránila svoje naftové rafinérie v Ploješti pred sabotážou a cudzou špionážou. Prvú etapu podzemnej vojny o rumunskú naftu vyhral abwehr.
Rok prelomu
Január 1940 bol mesiacom úmornej práce vysokých dôstojníkov a veliteľov nemeckých štábov. Na Hitlerov rozkaz vypracovávali plán na ozbrojený útok proti Nórsku a Dánsku. Hitler sa chválil Keitlovi, že tento plán mal na mysli už v decembri 1939. Kvôli pravde treba konštatovať, že ozajstným autorom návrhu bol admirál Raeder, ktorý presvedčil Hitlera, že bezpodmienečne musia dobyť Nórsko, aby mohli rozvinúť širokú námornú operáciu na Atlantickom oceáne. Tento plán sa zrodil pri rozhovore Raedera s Vidkunom Quislingom dňa 12. decembra 1939. Quisling vtedy upozornil Raedera na nebezpečenstvo, že Nórsko môže obsadiť britská armáda, čo by mohlo znamenať blokádu nemeckej flotily v Baltickom a Severnom mori.
Argumenty Quislinga a Raedera, ktorý sníval o sláve a o veľkých námorných operáciách proti flotilám spojencov, našli u Hitlera porozumenie. Okamžite vydal OKW rozkaz vypracovať plán vojenskej akcie proti Nórsku a Dánsku. Niektorí vysokí vojenskí dôstojníci – medzi nimi Halder a von Brauchitsch – s tým nesúhlasili, argumentovali, že nová kampaň vyprovokuje Veľkú Britániu k energickej činnosti.
Tieto obavy zdieľal čiastočne aj Canaris, hoci na druhej strane zas slepo veril v Hitlerovu politickú a vojenskú genialitu. Obavy generálov boli celkom oprávnené. Agenti Secret Service z nemeckých prístavov informovali, že sa pripravuje veľká operácia.
Franz Liedig, Canarisov spolupracovník a agent abwehru v Dánsku, hlásil, že Angličania podrobne poznajú Hitlerove plány v spojitosti s Nórskom a že Veľká Británia je pripravená intervenovať všetkými prostriedkami. Po prijatí tejto zprávy sa Canaris ihneď odobral k Hitlerovi.
– Aj vy, pán admirál, ste ma prišli postrašiť rizikom tejto výpravy? – opýtal sa vyčítavo Hitler.
– Mein führer, vždy a bezvýhradne som súhlasil s vašimi názormi, – odvetil Canaris, – ale mojou povinnosťou ako šéfa výzvednej služby je informovať vás o všetkých udalostiach, ktoré by mohli ovplyvniť priebeh našich projektov a úmyslov. Moji agenti hlásia, že Anglicko je tentoraz rozhodnuté urobiť všetko, aby zabránilo okupácii Nórska.
V miestnosti zavládlo hrobové ticho.
– Nie, nechcem provokovať Anglicko, – povedal nečakane Hitler, odtrhnúc pohľad od mapy, rozloženej pred sebou. – Kolidovalo by to s mojimi plánmi. Chcem presvedčiť Angličanov, že nemám voči ním zlé úmysly. Mali by sme v budúcnosti udrieť spoločne proti Sovietom. Áno, ešte dnes vydám príslušné rozkazy…

Vediac o prípravách Angličanov nemohol sa Hitler rozhodnúť vydať rozkaz k útoku. Váhal a dvakrát odsunul termín. V prístavoch nastal neopísateľný chaos, ktorý nemohol zostať nepovšimnutý. Dňa 3. mája publikovala dánska tlač senzačnú informáciu o maskovaných prípravách na inváziu v nemeckých prístavoch.
Jedným slovom, o Hitlerových úmysloch už vedel celý svet. Tým ťažšie si možno vysvetliť fakt, prečo sa zásah britsko-francúzskych armád proti nemeckým vojskám v Nórsku začal tak neskoro a bol taký neúspešný, že sa po porážke len niektorým oddielom podarilo evakuovať do Veľkej Británie. Prečo sa evakuácia Narviku uskutočnila v tom istom čase, keď Hitler celkom vážne uvažoval nepokračovať vo svojom pláne, stiahnuť sa z Nórska a zanechať časť inváznej armády generála Dietla svojmu osudu? Kto mal v tom prsty: abwehr alebo britskí politici z kabinetu Chamberlaina, ktorí chceli v útoku Hitlera na Nórsko silou-mocou vidieť manéver proti Sovietskemu sväzu? Odpovedí na túto otázku zaiste ešte tak skoro nedostaneme.
Po skončení nórskeho ťaženia odcestoval admirál Canaris prestrojený za občana Sovietskeho sväzu cez Švajčiarsko do Francúzska, s ktorým bolo Nemecko už niekoľko mesiacov vo vojnovom stave. Šiel osobne zorganizovať háklivú špionáž. Jeden z jeho agentov mu oznámil, že existuje reálna možnosť za 10 000 dolárov získať mobilizačné plány francúzskych námorných síl. Po príchode do Toulonu sa zišiel s Máriou Jeanne Maurelovou, agentkou špionážnej služby abwehru v južnom Francúzsku. Táto ho zoznámila so svojím snúbencom Elopheom Marcom Aubertom, dôstojníkom francúzskeho námorníctva. Nakoľko mobilizačné plány ešte nepodpísal admirál Darlan, Canaris žiadal svojich agentov, aby celú akciu urobili čo najopatrnejšie a nevzbudili ani tú najmenšiu pozornosť. Inak by plány okamžite zmenili a všetka námaha by vyšla nazmar. Podľa týchto Canarisových pokynov – treba priznať, že boli veľmi odvážne – sa Aubertovi podarilo dostať k mobilizačným plánom, odfotografovať ich a vrátiť na pôvodné miesto. Vďaka tomu poznal abwehr presnú dislokáciu francúzskych námorných síl a bez väčších ťažkostí ich mohol už v prístave zablokovať.
Hitlerov plánovaný útok proti Francúzsku bol pre skupinu sprisahancov, na čele s Osterom a generálom Beckom, signálom začať akciu, ktorou chceli dosiahnuť dohodu s Veľkou Britániou. Sprisahanci sa ponúkli, že odstránia Hitlera, ak uzavrie Anglicko s Nemeckom mier. Hoci bola táto ponuka veľmi vábivá, prejavili realistickí Angličania ochotu sprisahancom pomôcť až po odstránení Hitlera.

Oster, duša sprisahania, chcel za každú cenu paralyzovať Hitlerov plán proti Francúzsku a prostredníctvom holandského vojenského atašé v Berlíne plukovníka Sasa informoval holandskú vládu o plánovanom útoku Hitlera na Belgicko a Holandsko. Sas sa telefonicky spojil so svojou vládou v Haagu deň pred prepadnutím týchto štátov. Tajným kódom oznamoval: „Chirurg sa rozhodol uskutočniť operáciu zajtra ráno o štvrtej hodine.“ Tento rozhovor odpočul pracovník Forschungsamtu a na jeho obsah upozornil III. oddelenie abwehru i gestapo. Piekenbrock a Bruckner vyslovili podozrenie, že táto informácia pochádza od Ostera, o ktorom vedeli, že je spriatelený s holandským vojenským atašé.
Nechýbalo veľa, a celá záležitosť sa mohla pre šéfa ústredného oddelenia abwehru skončiť tragicky.
Forschungsamt totiž dešifroval dva telegramy, ktoré belgický vyslanec vo Vatikáne poslal svojej vláde. Ich obsah prezrádzal, že belgický diplomat vychádzal zo zprávy nejakého Nemca, ktorý pred niekoľkými dňami pricestoval do Ríma. Podľa týchto informácií mala nemecká armáda vtrhnúť do Francúzska, porušiac neutralitu Holandska a Belgicka. Po získaní týchto zpráv zahájil SD na mimoriadny Himmlerov rozkaz rozsiahlu akciu na odhalenie zradcu štátneho tajomstva. Prísnej cenzúre podrobili korešpondenciu všetkých Nemcov, ktorí v tom čase cestovali do Talianska. Výsledok sa však rovnal nule. Na Canarisov rozkaz zapojila sa do vyšetrovania aj sekcia „f“ III. oddelenie abwehru, ktorú riadil plukovník Rohleder. Tejto sekcii sa podarilo odhaliť, že informácie pochádzajú od Ribbentropovho istého dobrého známeho, ktorý sa o tom vraj zmienil v rozhovore s talianskym ministrom zahraničia Cianom. Keď sa to dopočul Hitler, dostal jeden zo svojich záchvatov zúrivosti.
– Tie svine sú vždy náchylné zradiť! – reval Hitler na adresu Talianov. – Budú sa mi za to musieť zodpovedať po vojne…
Hitler, posmelený pasívnym postojom Veľkej Británie k nemeckej ofenzíve v Nórsku, si bol istý, že sa Angličania aj tentoraz zdržia citeľnejšej protiakcie.
Vďaka presným informáciám abwehru o dislokácii a sile francúzskej armády a za pomoci príslušníkov pluku „Brandenburg“, preoblečených do belgických a holandských uniforiem, ktorí ovládli mosty na kanáloch, podarilo sa pancierovým jednotkám generála Kleista preraziť za desať dní belgické a holandské územie. Presne podľa plánu generála Mannsteina obišli pancierové jednotky hlavné postavenia Francúzov zo severu a dostali sa hlboko do tyla francúzskej armády. Tento gigantický manéver priniesol nemeckej generalite veľké víťazstvo. 19. mája padla preslávená Maginotová línia, ktorej delá ani raz nevystrelili. Niekoľko dní nato odrezala nemecká armáda britský armádny sbor vo Flandrách. Hitler však vytrvale veril, že sa mu podarí získať Anglicko pre uzavretie mieru a za spoločnú akciu proti Sovietskemu sväzu, a rozkázal zadržať útok na obkľúčené britské jednotky pod Dunkerque práve vo chvíli, keď už Angličania pomýšľali na kapituláciu.
Pri vydaní tohto rozkazu nebral Hitler do úvahy, že vládu v Anglicku prevzal vojenský kabinet Winstona Churchilla, ktorého führer považoval za najstrašnejšieho nepriateľa Veľkonemeckej ríše.
Po víťazstve nad Francúzskom vzrástla Hitlerova autorita v armáde natoľko, že aj nedávni oponenti skláňali hlavu pred jeho strategickým géniom. Toto ovzdušie v dôstojníckych kruhoch sa Hitler poponáhľal čo najviac využiť. Mnohých veliteľov vyznamenal najvyššími vyznamenaniami, čím si ich nielen zaviazal, ale aj opantal nimbom svojej osoby ako najgeniálnejšieho vodcu, akého kedy história poznala, a premenil ich na pasívnych vykonávateľov svojich rozkazov.
Dňa 23. júla 1940 odmietlo Anglicko mierové návrhy Nemecka. Hitler povolal Canarisa súrne k sebe. Führer bol veľmi rozčúlený a chodil po pracovni hore-dole so založenými rukami, ako si to zvykol za svojho pobytu vo väzení pred dvadsiatimi rokmi.
– Anglicko s pohŕdaním odmietlo podanú ruku! – reval Hitler. – Však príde čas, že to horko oľutuje! Treba niečo podniknúť, aby sa spamätali… Churchill musí pochopiť, že mu dávam poslednú príležitosť. Keď aj túto odmietne, zotriem ten prekliaty Albión z povrchu zemského. Vašou úlohou, pán admirál, úlohou abwehru bude ukázať Angličanom, že na tom svojom ostrove nie sú ani zďaleka takí bezpeční, ako si myslia. Poštvite na nich Írov! Keď, budú mať trampoty, budú povoľnejší k ústupkom, tým viac, že aj Göring sa nemôže dočkať chvíle, kedy konečne zasiahne luftwaffe proti tomuto prekliatemu ostrovu.
Podobnú akciu mal Canaris v pláne už dávnejšie. Už na jar roku 1940, v čase nórskeho ťaženia, mu pracovník II. oddelenia Gether navrhol využiť írskych teroristov z organizácie IRA (írska republikánska armáda) pre boj proti Anglicku. Canarisovi bol najdôležitejší politický program IRA, ktorého realizovanie muselo odpútať pozornosť Angličanov od nemeckých plánov.
Rezidentovi abwehru v Spojených štátoch sa v spolupráci s nemeckým konzulátom v New Yorku podarilo prepašovať do Tretej ríše bývalého šéfa IRA Seana Russella, žijúceho v emigrácii. Po príchode do Nemecka prešiel Sean Russell za asistencie abwehru zajateckými tábormi, v ktorých boli internovaní anglickí zajatci. Jeho entuziazmus a silná vôľa oslobodiť svoju vlasť spod anglickej nadvlády, hanebne zneužité pre špionážne ciele nemeckej výzvednej služby, mali veľký vplyv na zajatcov írskeho pôvodu. Podarilo sa mu získať niekoľko desiatok týchto zajatcov. Krátko nato bola prísne tajná schôdzka v miestnostiach abwehru, na ktorej sa okrem Canarisa zúčastnil Sean Russell, šéf II. oddelenia generál Lohausen, ako aj Veesenmayer z ministerstva zahraničia. Bolo dohodnuté, že Russela s írskymi zajatcami dopravia do írska a Nemci budú IRA poskytovať sústavnú pomoc vo forme zbraní, munície, vojenského materiálu a finančných prostriedkov.
V septembri 1940 nalodili Russella aj jeho skupinu vo Wilhelmshafene na ponorku, patriacu abwehru, ktorá okamžite opustila svoju základňu a nabrala kurz k anglickým brehom. Výprava mala mimoriadnu smolu. Dvadsaťštyri hodín po vyplávaní ponorky dostal Canaris od jej veliteľa telegram, že Russell na nezistenú chorobu náhle zomrel. Canaris prikázal III. oddeleniu prípad urýchlene prísne a podrobne vyšetriť, avšak príčinu smrti veliteľa IRA sa nikdy nepodarilo odhaliť. Kolovali len dohady, že ho otrávil agent britskej výzvednej služby, ktorý bol medzi členmi výpravy. Akcia sa skončila úplným fiaskom.
Canaris nemal ani času byť z tohto neúspechu nešťastný. Nové územné zisky, obsadenie Juhoslávie a Grécka, vylodenie pancierových oddielov generála Rommela v Tripolise a obsadenie Rumunska plne zaujali jeho pozornosť a nútili ho často cestovať do týchto nových krajín a organizovať tam výzvedné strediská abwehru. Zakrátko pokryla hustá špionážna sieť abwehru skoro celú Európu a severnú Afriku.
Koniec kariéry
Opojený úspechmi na všetkých frontoch rozhodol sa Hitler konečne zaútočiť na Sovietsky s väz. Ignoroval rady niektorých generálov vyčkať s druhým frontom, kým Anglicko nebude úplne porazené. Títo generáli, medzi nimi aj Halder, sa snažili presvedčiť führera, že pri súčasnom roztrúsení nemeckých síl po území celej západnej Európy ako aj Afriky, je akcia na východe nezmyslom a povedie bezpochyby k rýchlej a neodvratnej porážke. Hitler však nemal vo zvyku počúvať rady druhých a títo zase nemali toľko odvahy a silnej vôle, aby sa mu postavili na odpor. Celý dôstojnícky sbor predstavoval poslušný nástroj Hitlerovej vôle a nemal veľa čo hovoriť. Mimochodom, Hitlerovi nikto rozhodnejšie neprotirečil, verilo a dúfalo sa v jeho nesmierne šťastie a vystihnutie situácie, ktoré – čo treba priznať – dovtedy nezlyhalo. Koniec-koncov Hitler predpokladal, že vojna so Sovietskym sväzom sa skončí ešte pred príchodom mrazov.
Informácie abwehru, potvrdzujúce mienku nie ktorých vojenských expertov, že vojna so Sovietskym sväzom bude veľmi ťažká a dlhotrvajúca, nebral vážne.
Už pred vypuknutím vojny disponoval abwehr podrobnými informáciami o sile a vyzbrojení sovietskej armády. Z týchto podkladov sa dalo teda usúdiť, že nového nepriateľa nebude ľahko premôcť.
Canaris mal všelijaké pocity, keď sa dozvedel o prijatí plánu „Barbarossa“. Na jednej strane bol proti útoku na Sovietsky sväz – zrejme zo strachu pred následkami, na druhej strane ho príjemne uspokojovala vojna proti komunizmu, ktorého bol úhlavným nepriateľom. Abwehru rozkázali zosilniť špionáž proti SSSR.
Po vyčerpávajúcej bitke pri Viazme sa nemecká armáda na jeseň roku 1941 zastavila pred bránami Moskvy. Keitel bol presvedčený, že by stačil ešte jeden rozhodujúci úder a Sovietsky sväz by bol na kolenách. V tom čase sa Canaris zdržiaval vo führerovom hlavnom stane vo Wolfschanze neďaleko Ketrzyna vo východnom Prusku, kde úradoval aj celý štáb OKW. Na žiadosť hlavného veliteľa pozemných vôjsk maršala Brauchitscha zorganizoval abwehr neďaleko Mikolajky špeciálny výzvedno-informačný úrad, podobný tomu, čo už dávnejšie existoval na západnom fronte. Za šéfa tohto úradu (nazýval sa „fremde heere ost“, t. j. cudzie armády východ), vymenovali starého a skúseného dôstojníka výzvednej služby plukovníka Kinzela. Po jeho odchode prevzal funkciu oslavovaný plukovník a neskôr generál Gehlen, terajší šéf výzvednej služby západonemeckého bundeswehru.
Pri frontových štáboch, armádach a divíziách boli utvorené špeciálne výzvedné oddiely, ktoré riadili prácu výzvedno-informačných dôstojníkov, označených krycím menom I-c, detašovaných v jednotlivých frontových útvaroch a jednotkách. Tieto miesta mohli obsadiť dôstojníci, ktorí absolvovali zvláštne výzvedné školenie a perfektne ovládali ruský jazyk. Mali k dispozícii agentov rôzneho druhu, ktorí vyvíjali svoju činnosť bezprostredne v tyle nepriateľa, dostali sa v preoblečení do zajateckých táborov, prenikli aj do partizánskych oddielov a všade tam podnikali sabotážne a diverzné akcie. Obyčajne sa regrutovali z radov zradcov.
Situácia na fronte bola zo dňa na deň vážnejšia. Nemecký generálny štáb neplánoval a ani nepredvídal zimné ťaženie, na ktoré armáda nebola vôbec pripravená. Vynikajúca obrana sovietskej armády a tuhá zima rozvrátili plány OKW. Hitler, znepokojený a netrpezlivý neočakávaným vývojom situácie, hlásal, že viac ako celému oberkommandu wehrmachtu dôveruje vlastnej vojenskej intuícii. Poľného maršala Brauchitscha, hlavného veliteľa pozemnej armády, za porážku pod Moskvou zosadili.
Táto udalosť podnietila Canarisovu ostražitosť. Rozborom situácie dospel k presvedčeniu, že vojna je už prehratá. Podľa jeho mienky mohlo ešte zachrániť Nemecko od úplnej porážky jedno-jediné východisko – čo najrýchlejšie uzavretie separátnej mierovej zmluvy so západom, hoci aj za cenu zrieknutia sa teritoriálnych ziskov a obnovenia starých hraníc z roku 1939. Potom by bolo treba sústrediť všetky sily a vrhnúť ich na východný front. Po návrate do Berlína sa Canaris spojil so svojím agentom Berdtom Giseviusom, nemeckým konzulom vo Švajčiarsku, a prikázal mu sondovať stanovisko západných diplomatov k tejto koncepcii. Zároveň začal diskrétne podporovať úsilie sprisahancov zbaviť sa Hitlera a odovzdať vládu do rúk armády. Vstup Japonska do vojny vyvolal u Hitlera a v jeho okolí nový optimizmus. Sebavedomie zavládlo aj medzi dôstojníkmi a činnosť sprisahancov prechodne opäť ochabla. Utešovali sa nádejou, že Japonsko po napadnutí Spojených štátov zaútočí na Sovietsky sväz, ktorý; nebude môcť vydržať nápor dvoch takýchto mocností.
Canaris presne vedel, že tak hlasno propagovaná os Berlín-Rím-Tokio existuje v skutočnosti len na papieri. Japonsko nielen že nemalo ani najmenší úmysel prísť svojim partnerom na pomoc, ale naopak, využívalo vojenskú situáciu v Európe a snažilo sa získať pre seba nové územia. Nemecká vláda naliehavo prosila cisára, aby začal vojenskú akciu mandžuskej armády proti Sovietskemu sväzu, no vrchné veliteľstvo japonskej armády odpovedalo: „Ešte nie je čas“:
Nádej vyvolaná vstupom Japonska do vojny sa rozplynula tak rýchlo, ako sa aj zrodila. Situácia nemeckej armády na východnom fronte sa prakticky rovnala porážke. Hitler jednostajne rozťahoval front. Pokus dostať sa ku kaukazskej nafte skončil sa neúspešne a zavinil zničenie polmiliónovej armády maršala von Paulusa v stalingradskom kotli. Canaris bol už teraz celkom načistom, že jedine rýchly a rozhodný zákrok sprisahancov môže zachrániť wehrmacht od úplného rozbitia. No aj tak sa naďalej vyhýbal priamej účasti v sprisahaneckom hnutí, ktoré okrem Ostera viedli teraz aj generáli Olbricht, Tresckow a Beck.
Práve v tom čase zastihla Canarisa Giseviusova zpráva, že sa mu podarilo nadviazať spojenie s niekým, kto sa veľmi zaujíma o Canarisove návrhy.
Onou tajnou osobou, s ktorou Gisevius nadviazal bližší kontakt, bol šéf americkej výzvednej služby v Európe, pravým menom Allan Dulles. Navrhol Canarisovi, aby sa stretli na neutrálnej pôde Švajčiarska. Šéf abwehru však z opatrnosti rozhodol, aby namiesto neho udržiaval kontakt radšej Gisevius. Canaris navrhol Dullesovi, že abwehr odteraz upustí od vedenia akejkoľvek výzvednej služby a diverznej akcie proti západným mocnostiam a keby sa tak na zvláštny Hitlerov rozkaz predsa len stalo, americká výzvedná služba dostane o tom bezodkladne zprávy. Abwehr mal za to získať od CIC výzvedný materiál o Sovietskom sväze a dať k dispozícii svoj materiál.
K uskutočneniu tejto transakcie nedošlo, lebo Canaris nechcel súhlasiť s Dullesovými podmienkami, aby abwehr dodával Američanom informácie o wehrmachte.
– Môžem zradiť všetko a všetkých! – reagoval na to Canaris, – ale armádu nezradím nikdy!
Na jar roku 1943 zostal Canaris po stretnutí s Keitlom ešte niekoľko dní vo Wolfschapze vo východnom Prusku. Jeho adjutant plukovník Willy Jenke ho upozornil, že Hitler, chodiac po svojej pracovni, sa vždy na chvíľu zastaví, keď prejde desať krokov na jednu a desať krokov na druhú stranu.
– Je to ideálny terč, – povedal Jenke Canarisovi, ktorý – čo sa mu zriedka stávalo – odvetil bez rozmýšľania:
– Keď je tak, na čo čakáte?
Na čo naozaj čakali?. Sprisahanci dospeli k rovnakému názoru ako Canaris. V záujme Nemecka, v záujme armády, v záujme udržania dobytých teritórií na východe sa situácia musí čo najrýchlejšie zmeniť. Všetky pokusy spáchať na Hitlera atentát však zlyhali.
Rok 1943 je pre nemeckú armádu rokom pohromy. Obkolesená armáda maršala von Paulusa kapituluje. Sovietska armáda vytlačila oddiely z Kaukazu. Hitlerovská armáda doznáva porážku v Tunise. Spojenci sa vyloďujú v Taliansku. Nemci strácajú Kijev a Smolensk.
Po takýchto porážkach sa zosypali na abwehr útoky. Vyčítali mu, že dodané informácie o sile a úmysloch spojencov neboli dôkladné a presné, ba sa povrávalo, že činnosť abwehru úmyselne sabotovali rôzni nepriatelia, ktorí našli útočišíe v jeho radoch. Na porade štébu Heydrichov nástupca Kaltenbrunner konštatoval, že neúspechy výzvednej služby treba hľadať v jej prílišnej roztrieštenosti a že by mal* prejsť do RSHA. Tieto hlasy považoval Canaris za náznak začínajúceho sa boja o velenie nad abwehrom. Riaditeľ kriminálnej polície Nebe informoval (prostredníctvom svojho spolupracovníka hauptsturmführera SS Struncka) Canarisa o Hlmmlerových a Kaltenbrunnerových úmysloch s výzvednou službou wehrmachtu.
Nebe upovedomil admirála, že Himmler a šéf oddelenia RSHA (gestapo) gruppenführer Müller navštívili Hitlera a predostreli mu podrobnú zprávu o príčinách neúspechu akcie „Pastorius“. (Úlohou tejto akcie bolo premiestniť skupinu nemeckých špiónov a diverzantov do Spojených štátov. Pre zradu abwehru sa však akcia neuskutočnila.) Aj sústavné údery, ktoré dostával abwehr od sovietskej kontrašpionážnej služby, pripisovali Canarisovej neschopnosti.

Vzťahy medzi abwehrom a RSHA boli po týchto udalostiach ešte napätejšie ako v prvých rokoch vojny. Ako vieme, Heydrich sa už vtedy snažil zlúčiť abwehr s kontrašpionážnym aparátom RSHA. Koncom roku 1941 na žiadosť Himmlera rokovali o tejto záležitosti Heydrich s Canarisom. Šéf SD Canarisovi vyhlásil, že s takýmto rozhovorom súhlasil iba vzhľadom na súčasnú situáciu, lebo po vojne prevezme celý abwehr tak či tak gestapo. Takýto postoj sa dotkol osobných plánov Canarisa, ktorý sa už videl veliteľom celého výzvedného aparátu Tretej ríše. Okrem vyhrážok si však Heydrich netrúfal podniknúť nič rozhodujúcejšieho, lebo sa obával, že Canaris vyrukuje s jeho pochybným árijským pôvodom. Keď českí vlastenci zabili Heydricha, stratil tento Canarisov doklad význam. Aj Kaltenbrunner plánoval spojiť abwehr s RSHA pod svojím velením, avšak Hitler tento úmysel nepodporoval. Prvý raz sa Canaris, stretol s novým šéfom sicherheitsdienstu 22. februára 1943 v hoteli „Regina“ v Mníchove, v ten istý deň, keď boli popravení súrodenci Schollovi – vedúci protihitlerovských demonštrácií študentov mníchovskej univerzity. Kaltenbrunner v rozhovore kritizoval vtedajšieho šéfa strediska abwehru vo Viedni plukovníka Marogna Redwitza, ktorý mal udržiavať styky s konzervatívnou opozíciou. Pri tomto rozhovore si Canaris uvedomil, že Kaltenbrunner ja veľmi nebezpečný pre abwehr i pre sprisahancov.
– Cítim, že ma tento človek zničí, – povedal Canaris Piekenbrockovi po skončení rozhovoru. Boli to prorocké slová.
Admirál odchádza…

V poslednej etape života bola Canarisovi nerozlučnou spoločnicou smola. Colnica v Prahe zadržala dvoch funkcionárov strediska mníchovského abwehru, podozrivých z devízových priestupkov. Vo vyšetrovaní sa obaja snažili dať celej záležitosti politický charakter, obviňovali spolupracovníkov Canarisa, nejakého doktora Jozefa Müllera, rezidenta abwehru v Ríme, z mierových transakcií s predstaviteľmi západných mocností. Toto obvinenie bolo pravdivé! Jeden zo zadržaných ďalej tvrdil, že má dôveryhodné informácie o sprisahaní generálov a vysokých štábnych dôstojníkov proti Hitlerovi a menoval jedného z pracovníkov Osterovho oddelenia, že je do tejto záležitosti zapletený. Gruppenführer SS Heinrich Müller, šéf gestapa, sa vzhľadom na ešte trvajúci Canarisov vplyv na Hitlera a Göringa rozhodol postupovať v tejto veci s najväčšou opatrnosťou. Generál Reader, ktorého Keitel poveril vyšetrovaním v rámci wehrmachtu (zasahovať do záležitostí armády malo RSHA teoreticky zakázané), získal informácie, z ktorých boli zrejmé Osterove styky so sprisahancami. Ostera zosadili z funkcie v abwehre a opozícia tak stratila jedného z najoddanejších ľudí. Nejaký čas po zosadení bol ešte na slobode, najmä zásluhou Nebeho, ktorého však politická kontrašpionáž gestapa tiež podozrievala.
V súvislosti s Readerovým vyšetrovaním sústredila sa pozornosť RSHA na abwehr, považujúc ho za hlavné centrum sprisahancov. Canaris podnikal všetko, čo bolo v jeho moci, aby skrížil Kaltenbrunnerove plány. Keitlovi dokazoval, že Reader prekročil svoju kompetenciu, že vyšetrovanie RSHA proti abwehru je len jedným z fragmentov útoku polície na i práva armády.
Blížiacu sa pohromu v živote šéfa abwehru však už nič nemohlo zastaviť. Temné mračná sa v januári 1944 začínajú sťahovať. Gestapo odhalilo zväzky, spájajúce abwehr s bývalým kancelárom ríše – dr. Wirlhom, žijúcim v emigrácii vo Švajčiarsku, a s generálom Halderom, väzneným v koncentračnom tábore. Agent abwehru v Turecku doktor Erich Vermehren prezrádza nepriateľom tajné informácie o pokuse falšovateľov peňazí RSHA znehodnotiť britskú menu. Vermehrenovi sa spolu s manželkou podarilo na palube britského lietadla ujsť do Káhiry. Za ním ušli dvaja ďalší agenti III. oddelenia abwehru, manželia Kleczkowskí. Gestapo sa ďalej dozvedá, že Vermehrenov šéf kapitán Paul Leverkuhn a nemecký vyslanec v Ankare Franz von Papen udržiavali spojenie s Canarisom, vyjednávajúc súčasne s diplomatmi západných štátov o uzavretí separátneho mieru. Keď sa Hitler o tom dozvedel, jeho náklonnosť ku Canarisovi zmizla bez najmenšej stopy.
Obergruppenfiihrer SS Fegelein, švagor Evy Braunovej, radil Hitlerovi odovzdať vojenskú výzvednú službu do kompetencie RSHA. Himmler a Kaltenbrunner vypracovali dekrét o utvorení jednoliatej výzvednej služby v rámci RSHA, ktorý, potom šéf SD prediskutoval s Hitlerom. K tejto záležitosti už Canaris nemal čo hovoriť. Pozbavili ho funkcie šéfa abwehru a okamžite musel nastúpiť dovolenku. O spojení wehrmachtu s RSHA sa rokovalo za predsedníctva generála Wintera, ktorého Keitel vybavil plnou mocou.
Na základe tohto dohovoru zostal departement „cudzina“ pri OKW a oddelenia I. a II. abwehru zlúčili a pričlenili do RSHA. III. oddelenie splynulo so IV. oddelením RSHA. Ústredné oddelenie, ktorému predtým velil Oster, rozpustili. Abwehr prestal jestvovať, ale jej šéf ešte zostal.
S ním sa už vyporiadali rýchlo…
O Canarisovom zaistení a smrti nemáme žiadnu vieryhodnú informáciu. Vieme len toľko, že Canaris po návrate z dovolenky očakával, že ho zaistia. Pomocou Giseviusa poslal svoju dcéru do Švajčiarska, kde mal v tamojších bankách uložený celý svoj kapitál.
20. júla 1944 sa Canaris zdržuje vo svojom byte na Schlachtsee, keď náhle zazvonil telefón. V slúchadle sa ozve Stauffenbergov hlas:
– Führer nežije…

– Bože môj, kto to spravil, Rusi? – opýtal sa Canaris.
Tento rozhovor odpočul pracovník SD a bezodkladne o tom podal hlásenie svojim predstaveným. Známosť so Stauffenbergom bola v týchto dňoch dostačujúcim dôvodom na obžalobu z velezrady. O dva dni agenti gestapa pod vedením gruppenführera Schellenberga zaistili Canarisa a odviedli ho do väznice gestapa na Prinz Albertstrasse. Po skončení prvého vyšetrovania ho spolu s ostatnými zaistenými sprisahancami, ktorí neboli bezprostredne po atentáte zavraždení, previezli do Flossenburgu.
9. apríla 1945 odviedli Canarisa z cely do kancelárie veliteľa väznice – a tu mizne posledná stopa po Canarisovi.
Bývalý šéf dánskej výzvednej služby plukovník Luding, ktorý bol v tom čase vo väznici vo Flossenburgu, neskôr síce vyhlásil, že bol svedkom, ako Canarisa za osobnej asistencie Kaltenbrunnera obesili, ale nenašiel sa nikto, kto by bol videl Canarisovo telo.
V júli 1947 francúzska výzvedná služba prostredníctvom Quai d’Orsai Organizácii spojených národov oficiálne oznámila, že šéf abwehru žije pod falošným menom v Argentíne. Túto informáciu však nemohli potvrdiť.
Z poľského originálu 
Wlodzimierz Jaroszyński, Droga Arcyszpiega, 
vydavateľstvo MON, Warszawa 1959, II. vydanie, 
autorom prepracované pre Dobrodružné romány, 
preložila Štefánia Šulová.




































� Slovo abwehr znamená po nemecky obrana. Abwehr sa zaoberal nielen kontrašpionážou, ale aj výzvednou službou.


� z franc. – falošný krok, netak


� Sekcia III B plnila výzvednú funkciu.


� Pozajtra


� Dobrovoľné ultrareakčné vojenské skupiny


� Hindenburg volal Hitlera „Der bohmische Gefreiter“, čo z úst poľného maršala znelo obzvlášť pohŕdavo. V skutočnosti pochádzal Hitler z Rakúska.


� Sicherheitsdienst – bezpečnostnú služba


� myslel pod tým Mussoliniho


� doslovne: „Naše more“ – tak nazývali Rimania Stredozemné more


� priesmyk na taliansko-rakúskej hranici


� Lebensraum — životný priestor


� ministerstvo zahraničia


� ukrajinská fašistická organizácia 







